دیمانەی هاوڵاتی لەگەڵ ەگەڵ سیاسی و نووسەر مامۆستا عارف کەریم – Denegkan\nدیمانەی هاوڵاتی لەگەڵ ەگەڵ سیاسی و نووسەر مامۆستا عارف کەریم\nbydengekan\tMay 19, 2012\tگشتی\nدیمانەیەک لەگەڵ سیاسی و نووسەر مامۆستا عارف کەریم دا،لەسەر مەسەلەی دامەزراندنی دەوڵەتی کوردی\nسازدانی دیمانە: جیهاد موحەمەد/نەرویج\nپرۆفایل:ساڵی1944له‌گه‌ره‌کی سلێمانی گه‌ره‌کی چوارباح له‌دایک بووه وساڵی1958 ده‌چێته ڕێزی کوردایه‌تی،ساڵی 1964 خوێندکار ده‌بێت له زانستگای موسڵ و له‌هامانکاتدا به‌رپرسی ڕێکخستنه‌کانی یه‌کێتی قوتابیانی کوردستان ده‌بێت له‌وێ،دووجار گیراوه و دراوه به‌دادگای امن الدوله له‌که‌رکوک و حوکم دراوه و دواجار به‌مه‌رسومێکی جمهوری ده‌یبه‌خشن، ساڵی 1970له‌گه‌ڵ دامه‌زراندنی کۆمه‌ڵه‌دا یه‌کێک ده‌بێت له‌که‌سه سه‌ره‌تاییه چالاکه‌کان، ساڵی1975 جارێکی تر ئه‌مری گرتنی بۆ ده‌رده‌چێت و واز له‌وه‌زیفه‌که‌ی دێنێ له زانکۆی سلێمانی و هه‌ڵدێت بۆ سوریاو له‌گه‌ڵ یه‌کێتی نیشتمانی کوردستاندا ده‌مێنێته‌وه، له‌کۆتایی ساڵی 1976 وه هه‌تا ئێستا که‌سێکی سه‌ربه‌خۆیه.\n1- ئێوه قسه‌کردن له‌سه‌ر پرسی دامه‌زراندنی ده‌وڵه‌تێکی سه‌ربه‌خۆ بۆ کورد له باشووووری کوردستان له‌م بارودۆخه‌ی ئێستای ناوچه‌که و جیهان چۆن ده‌خوێننه‌وه؟\nبه‌ڕای ئێوه ڕاپه‌ڕین و شۆڕشی گه‌لانی عه‌ره‌ب ( به‌هاری عه‌ره‌بێ )کاریگه‌ری چه‌نده له‌سه‌ر ئه‌م پرسه سیاسییه؟\nپرسی دامه‌زراندنی ده‌وڵه‌تێکی سه‌ربه‌خۆ بۆ کورد له بنچینه‌دا پرسێکی نه‌ته‌وه‌یی و کوردستانییه ، نه‌ته‌وه‌یی به‌و مانایه‌ی کورد ناسنامه‌ی کۆمه‌ڵایه‌تی و جوگرافی جیاوازی هه‌یه وه‌کوو خاک ، زوبان ، مێژوو ، فه‌رهه‌نگ ، کولتور و داب و نه‌ڕێتی هاوبه‌ش ، کوردستانییش به‌و مانایه‌ی کوردستان خاکێکه که‌مایه‌تی تری وه‌کوو تورکمان و ئێزدی و کاکه‌یی و کلدوئاشووری له‌سه‌ر ده‌ژی و ده‌بێ ئه‌وانیش وه‌کوو کورد به‌و ده‌وڵه‌ته شاد و به‌خته‌وه‌ربن و شانبه‌شانی کورد ڕێز له‌مافه‌کانیان بگیرێ و وه‌کوو هاوڵاتی کوردستان حسابیان بۆبکرێت.\nپێشئه‌وه‌ی هه‌لومه‌رج و بارودۆخی ئێستا و ڕابوردووی کوردستان و جیهان بخوێنینه‌وه پێویسته ئه‌و ڕاستییه له یادنه‌که‌ین که کوردستانی ئێمه خاکێکی پارچه‌پارچه‌کراو و دابه‌شکراوه به‌سه‌ر چه‌ند ده‌وڵه‌تێکی داگیرکه‌ردا که خۆیان تێکه‌ڵی زوبان و کلتوری ئێمه کردووه و له‌هه‌وڵی تێکدان و شێواندنیدا بوون جگه‌له‌وه‌ی باری ئابووری و کۆمه‌ڵایه‌تی و سیاسی ئێمه‌یان هه‌ڵوه‌شاندۆته‌وه و به‌ئاره‌زووی خۆیان سنووریان بۆداناوه ، له‌به‌رئه‌وه مافێکی ڕه‌وای کورده که پێداگری بکات له‌سه‌ر مافی چاره‌ی خۆنووسین به دامه‌زراندنی ده‌وڵه‌تی کوردیشه‌وه و بانگه‌شه‌بکات بۆ یه‌کگرتنه‌وه‌ی خاکه داگیرکراوه‌که‌ی.\nئه‌گه‌ر هه‌لومه‌رج و بارودۆخی جیهان و ناوچه‌که بخوێنینه‌وه و که‌مێک بگه‌رێینه‌وه بۆدواوه ئه‌وه‌مان بۆ ئاشکراده‌بێت که کوردستان له‌مێژوووی خۆیدا دووجار دابه‌شبوونی به‌خۆوه بینیوه ، یه‌که‌میان له‌ساڵی 1514 دا دوای ئه‌وه‌ی هێزه‌کانی ده‌وڵه‌تی عوسمانی سه‌رده‌که‌وێت به‌سه‌ر هێزه‌کانی ده‌وڵه‌تی سه‌فه‌ویدا له‌شه‌ڕی چاڵدێراندا و کوردیش ده‌بێته قوربانی ڕێککه‌وتنه‌که‌ی نێوانیان و به‌ر ئه‌و دابه‌شبوونه ده‌که‌وێت.دووه‌میان په‌یماننامه‌ی سایکس-بیکۆ یه له‌نێوان فه‌ره‌نسا و به‌ریتانیادا له‌سه‌ڵی 1916دا و به‌وپێیه عێراق و فه‌له‌ستین به‌ر ئینگلیزه‌کان که‌وت و کودستانی باشووریش لکێنرا به عێراقه‌وه.\nله‌لایه‌کیتره‌وه مافی زه‌وتکراوی نه‌ته‌وه و میلله‌تانی ژێرده‌سته،به‌تایبه‌تی ئه‌وانه‌ی ژێر ده‌سه‌ڵاتی ئیمپراتۆری عوسمانی، داکۆکی لێکراوه به‌شێوازی جیاجیا،بۆنموونه‌له‌دوای شه‌ڕی یه‌که‌می جیهان سه‌رۆکی وڵاته‌یه‌کگرتووه‌کانی ئه‌مه‌ریکا توماس وودرو ویلسون (1913-1921)یه‌که‌م که‌س بوو که زاراوه‌ی مافی چاره‌ی خۆنووسینی به‌کارهێنا و ئه‌و ناسراوه به خاوه‌نی (چوارده به‌نده‌که‌ی ویلسون بۆمه‌سه‌له‌ی ئاشتی).دیسان هه‌رئه‌و یه‌که‌م که‌س بوو که‌کۆتری به ڕه‌مزی ئاشتی دانا.\nله‌لایه‌کیتره‌وه نه‌ته‌وه یه‌کگرتووه‌کان له‌ساڵی 1945دا دانیناوه به مافی چاره‌ی خۆنووسینی گه‌لانی دنیا و ئه‌وه ڕاده‌گه‌یه‌نێ که هه‌موو گه‌ل و نه‌ته‌وه‌یه‌ک بۆی هه‌یه بریاری چاره‌نووسی خۆی بدات و ئه‌و شێوه ده‌سه‌ڵاته هه‌ڵبژێرێ بۆخۆی که‌بۆیده‌ستده‌دات به‌بێ ده‌ستێوه‌ردانی بێگانه‌و داواشده‌کات که‌هه‌موو ده‌وله‌تێک ڕێز له‌م مافه بگرێت.له‌به‌شێکی دیباجه‌که‌دا هاتووه:\n(ئێمه گه‌لانی نه‌ته‌وه یه‌کگرتووه‌کان ئه‌وه ده‌خه‌ینه ئه‌ستۆی خۆمان که نه‌وه‌کانی داهاتوو بپارێزین له کاره‌ساته‌کانی جه‌نگ که ژانوئێشه‌کانی جه‌رگبڕو ناخۆشه و بێتاقه‌ت ده‌بیت له باسکردنیان، هه‌روه‌ها بڕوای خۆمان دووپاتده‌که‌ینه‌وه له‌سه‌ر مافه بنچینه‌ییه‌کانی مرۆڤ و که‌رامه‌تی تاک به‌شێوه‌یه‌کی یه‌کسان بۆ ژنوپیاو و نه‌ته‌وه‌ی گه‌وره‌و بچووک،کارکردن بۆ یه‌کسانی کۆمه‌ڵایه‌تی و ڕێزگرتنی مرۆڤ و پێشخستنی باری کۆمه‌ڵایه‌تی و ئاستی ژیان له‌هه‌لومه‌رجێکی ئازادا،له‌یه‌کتریخۆشبوون و پێکه‌وه‌ژیان به‌ئاشتی به بێ په‌نابردنه‌به‌ر به‌کارهێنانی هێزی چه‌کدار هه‌روه‌ها په‌نابردنه‌به‌ر ئامڕازه نێوده‌وڵه‌تییه‌کان بۆ پێشخستنی ئابووری و کۆمه‌ڵایه‌تی گه‌لان ئه‌رکی ئێمه‌یه).\nله‌گه‌لئه‌وه‌ی مافی زه‌وتکراوی میلله‌تانی ژێرده‌سته،له‌ناوئه‌وانه‌ش کورد له‌سه‌ر ئاستی جیهانی و نێوده‌وڵه‌تی داکۆکی لێکراوه.له‌پاڵئه‌مه‌دا سه‌رکرده کلاسیکیه‌کانی کورد وه‌کوو شێخ عوبێدوڵڵای نه‌هری،شێخ مه‌حمودی شێخ سه‌عیدی حه‌فید،شێخ سه‌عیدی پیران،پێشه‌وا قازی محه‌مه‌د له‌خه‌بات و تێکۆشانی سه‌رده‌می خۆیاندا داوای ڕزگاری و دامه‌زراندنی ده‌وڵه‌تی کوردییان کردووه بۆ گه‌له‌که‌یان و درووشمی لامه‌رکه‌زی و ئۆتۆنۆمی و ئۆتۆنۆمی ڕاسته‌قینه‌یان به‌رز نه‌کردۆته‌وه، ئه‌م درووشمانه‌ی دوایی، سه‌رکرده بۆرژوازییه‌کانی کورد له‌دوای شه‌ڕی دووه‌می جیهان به‌رزیانکرده‌وه و کردیانه ماڵ به‌سه‌ر کوردو بزووتنه‌وه‌ی ئازادیخوازی گه‌لی کورده‌وه.\nشێخ مه‌حمود له‌ساڵی 1919 دا له‌شه‌ڕی بازیاندا به برینداری ده‌ست ئینگلیزه‌کان که‌وت و درا به دادگاو شێرانه ڕووبه‌ڕوویان ده‌وه‌ستێته‌وه و تاوانباریانده‌کات به داگیرکه‌ر و شه‌ڕخواز و باسی مه‌بده‌ئه‌کانی سه‌رؤکی ئه‌مه‌ریکا(ویلسون) یان بۆده‌کات که‌په‌یوه‌ندی ڕاسته‌وخۆی به‌باری ئاشتی جیهانه‌وه هه‌بوو هه‌روه‌ها مافی ئه‌و نه‌ته‌وانه‌ی که تورک نه‌بوون و له‌ژێر ده‌سه‌ڵاتی ئیمپراتۆری عوسمانیدا بوون.\nئێستا ده‌گه‌ڕێمه‌وه بۆ ناوه‌ڕۆکی پرسیاره‌که ده‌رباره‌ی خوێندنه‌وه‌ی پرسی دامه‌زراندنی ده‌وڵه‌تێکی سه‌ربه‌خۆ بۆ کورد و ده‌ڵێم:ئێمه‌ی کورد پێویسته له‌هه‌موو بارودۆخ و هه‌لومه‌رجێکی سیاسی ناوچه‌یی و جیهانیدا، له‌ڕۆژانی شه‌ڕو ئاشتیدا،له‌نووچدان و سه‌رکه‌وتندا، له خۆشی و ناخۆشیدا درووشمی مافی چاره‌ی خۆنووسین به‌رز و پێرۆز و به‌نرخ ڕابگرین ئه‌گه‌رچی ده‌رفه‌تی سیاسیش له‌بارنه‌بێت بۆ جێبه‌جێکردنی ئه‌م خواسته نه‌ته‌وه‌یییه و بایی موویه‌ک سازشی له‌سه‌رنه‌که‌ین و لێی نه‌یه‌ینه خواره‌وه،واته‌درووشمه‌که‌دانه‌گرین و نه‌یگۆڕین به درووشمی تری بێنرخ وه‌کوو سه‌رکردایه‌تی بۆرژوازی کورد له‌ڕبوردوودا کردیان، ئه‌مه‌ش به‌وه‌ده‌بێت که ئیراده‌ی میلله‌ت یه‌کبخرێت و به‌هێزبێت وده‌رگا له‌دوژمن دابخرێت.\nلێره‌وه ده‌مه‌وێ بڵێم شۆڕش و ڕاپه‌ڕینی گه‌لانی عه‌ه‌ب و ڕۆژهاڵاتی ناوه‌ڕاست دژی ده‌سه‌ڵاتی شموولی و گه‌نده‌ڵ و دیکتاتۆر و بنه‌ماڵه‌یی کاریگه‌ری خۆی هه‌یه له‌سه‌ر مه‌سه‌له‌ی ئاشتی و دیموکراتی و یه‌کسانی کۆمه‌ڵایه‌تی و مافی گه‌ل له کوردستان و ناوچه‌که‌دا،ده‌کرێ ئه‌وانه بکرێنه هه‌وێنی خه‌باتێکی شارستانی ڕاست و ته‌ندرووست، به‌ڵام ڕاست نییه لاساییان بکه‌ینه‌وه به‌هۆی له‌یه‌کنه‌چوونی تایبه‌تمه‌ندییه سیاسی و ئابورییه‌کانی ئێمه‌و ئه‌وان.\n2-ئایا بنه‌ماکانی دامه‌زراندنی ده‌وڵه‌تێکی سه‌ربه‌خۆ بۆ کورد له‌هه‌لومه‌رجی ئه‌مڕۆی کوردستاندا له‌باره بۆ کورد؟\nبیروبۆچوون و لێکدانه‌وه‌ی جیاواز هه‌یه سه‌باره‌ت به بنه‌ماکانی دامه‌زراندنی ده‌وڵه‌تێکی کوردی له‌هه‌لومه‌رجی ئه‌مڕۆی کوردستاندا،له‌پێشاندا ده‌مه‌وێ به‌وه ده‌ستپێبکه‌م که گه‌لێ کورد له‌ساڵی 2005 دا له باشووری کوردستان له‌کاتی هه‌ڵبژاردنه‌کاندا ڕاپرسییه‌کی نافه‌رمی ئه‌نجامدا سه‌باره‌ت به‌وه‌ی( ئایا کورد ده‌یه‌وێت له‌گه‌ڵ عێراقدا بمێنێته‌وه یاخود ده‌یه‌وێت جیاببێته‌وه له‌عێراق و ده‌وڵه‌تی سه‌ربه‌خۆ بۆخۆی درووست بکات؟) ئه‌نجامه‌کان ئه‌وه‌ی پیشاندا که له 98%ی گه‌لی کورد نایه‌وێت له‌گه‌ڵ عێراقی عه‌ره‌بیدا بمێنێته‌وه وداوای جیابوونه‌وه ده‌کات له‌عێراق.هه‌رچی پارتی و یه‌کێتیشه به‌توندی له‌دژی وه‌ستانه‌وه و کۆسپی زۆریان خسته به‌رده‌م ئه‌و کۆمیته‌و لیژنانه‌ی بۆ ئه‌و مه‌به‌سته درووست بوبوون له‌ناوه‌وه و ده‌ره‌وه‌ی کوردستان،نه‌ک هه‌ر ئه‌مه،ئه‌وان ئه‌وروپا و ئه‌مه‌ریکاشیان تێگه‌یاندبوو که گوێنه‌ده‌نه ئه‌م ڕاپرسییه و هیچ حسابێکی بۆنه‌که‌ن.\nهه‌ڵبه‌ته شتێکی سه‌یروسه‌مه‌ره نه‌بوو که پارتی و یه‌کێتی به‌مشێوه‌یه ڕه‌فتاریانکرد و کاره‌که‌یان تێکدا چونکه به درێژایی خه‌باتی سیاسییان،ڕۆژێک له‌ڕۆژان درووشمێکی له‌وبابه‌ته‌یان به‌رزنه‌کردۆته‌وه که‌بۆنی دامه‌زراندنی ده‌وڵه‌تی کوردی لێبێت،ئه‌مه جگه‌له‌وه‌ی له‌به‌رنامه‌ی سیاسی ئه‌واندا نییه تێبکۆشن له‌پێناوی دامه‌زراندنی ده‌وڵه‌تێکی سه‌ربه‌خۆ بۆ کورد،هه‌ر له‌به‌ر ئه‌مه‌ش بوو کاتی خۆی شه‌قیان هه‌ڵدا له و دوو ده‌رفه‌ته زێڕینه‌ی بۆ گه‌له‌که‌مان هه‌ڵکه‌وت و ده‌توانرا سوودی لێوه‌ربگیرێ و بانگه‌شه‌ی ده‌وڵه‌تی کوردی پێبکه‌ن. ده‌رفه‌تی یه‌که‌م کۆڕه‌وه‌که‌ی ساڵی 1991 بوو که هه‌موو دنیا هه‌ڵسایه سه‌رپێ بۆکورد،که‌چی ئه‌مان چوونه به‌غدا و جه‌للاده‌که‌ی کوردیان ماچکرد،ده‌رفه‌تی دووه‌م پرۆسه‌ی ئازادکردنی عێراق بوو له ڕؤژی 9/4/2003دا و حوکمی ئاگروئاسن و خوێنڕێژی به‌غدا کۆتاییهات و فاشیسته‌که‌ی عێراق -سه‌ددام- هه‌ڵات و خۆی شارده‌وه هه‌تا دوایی که‌وته ده‌ستی گه‌ل،جگه له‌م دوو ده‌رفه‌ته هه‌ر له‌ساڵانی نه‌وه‌ده‌کاندا پێش پرۆسه‌ی ئازادکرنی عێراق به چه‌ند ساڵێک سه‌رۆکی فه‌ره‌نسا فرانسۆ میتران به‌ڕه‌سمی ئاگاداری هه‌ردولایان (پارتی و یه‌کێتی) کرد که کاربکه‌ن به‌شێنه‌یی و نهێنی، زه‌مینه خۆشبکه‌ن بۆ دامه‌زراندنی ده‌وڵه‌تێکی کوردی،که‌چی ئه‌م به‌دبه‌ختانه له‌باتی سوپاس و پێزانین، به‌په‌له (ده‌تگوت جیوه‌یان تێکردوون) خۆیان گه‌یانده لای تورکه‌کان و وتیان فریاکه‌ون ده‌وڵه‌تمان بۆ درووستده‌که‌ن!!!، ئه‌وان به‌م کاره‌یان ئابڕووی فه‌ره‌نسایان بردو فه‌ره‌نسایش ئه‌و بڕوایه‌ی به‌وان هه‌یبوو لێی سه‌ندنه‌وه!!.\nجگه‌له‌مانه پارتی و یه‌کێتی ئه‌و دوو حزبه بوون که عێراقی هه‌ڵوه‌شاوه‌یان لکانده‌وه به‌یه‌که‌وه و ڕۆڵێکی هه‌تا بڵێی خراپ و ناله‌باریان گێڕا له درووستکردنه‌وه‌ی عێراق، عه‌ره‌به‌کان خۆیان به سوننه و شیعه و حزبه جۆراوجۆره‌کانیانه‌وه ئه‌مه‌نده‌ی ئه‌مان به په‌رۆش نه‌بوون، هه‌ر ئه‌مان هاتن ده‌ستوورێکی لوغم کراویان په‌سه‌ندکرد که که‌ی بیانه‌وێ ماده‌و بڕگه‌کانی ده‌ته‌قێننه‌وه به‌ڕووی کوردا به‌مه‌رجێک پێش داڕشتنه‌وه‌ی ده‌ستوور ژماره‌یه‌کی زۆر له ڕوناکبیرو نووسه‌ر و سیاسه‌تمه‌داری گه‌له‌که‌مان وتاری زۆریان بڵاوکرده‌وه و راوسه‌رنجی خۆیان وت له‌سه‌ر ده‌ستوور، به‌ڵام به‌داخه‌وه پارتی و یه‌کێتی گوێیان لێنه‌گرت و ڕێزیشیان لێنه‌گرت،هه‌رئه‌مان چاره‌نووسی له 40% ی خاکی داگیرکراوی کوردستانیان به‌سته‌وه به ماده‌کانی 58 و 140وه که ساڵانێکی دوورودرێژه شیوه‌ن و گریانی بۆده‌که‌ن گوایه ده‌یگێڕنه‌وه بۆسه‌ر خاکی کوردستان !!!\nئه‌مه‌ی سه‌ره‌وه شتێکی که‌م بوو له سیاسه‌تی دوو حزبی ده‌سه‌ڵاتدار له‌کوردستاندا و من ده‌پرسم : ئایا ئه‌مه ده‌بێته بنه‌ما بۆ دامه‌زراندنی ده‌وڵه‌تێکی سه‌ربه‌خۆ بۆ کورد ؟!! به‌بێگومان نه‌خێر!.\nبیروڕای تریش هه‌یه که پێی وایه کوردستان که‌وتۆته نێو ده‌وڵه‌ته کۆلۆنیالیسته‌کانه‌وه و پانتاییه‌کی که‌م یان زۆری له‌سه‌ر ده‌ریا نییه و ئه‌گه‌ر کورد بانگه‌شه‌ی دامه‌زراندنی ده‌وڵه‌ت بکات ئه‌وا ده‌که‌وێته به‌ر هه‌ڕه‌شه‌و ئابلووقه و په‌لاماری داگیرکه‌ران.\nلێکدانه‌وه‌ی تریش هه‌یه که گوایا به‌بێ ڕه‌زامه‌ندی تورکیا و ئێران، کورد ناتوانێ ده‌وڵه‌تی نه‌ته‌وه‌یی خۆی دامه‌زرێنێ.هه‌ندێکیتر پێیان وایه که‌ده‌بێ ئه‌مه‌ریکاو یه‌کێتی ئه‌وروپا ره‌زامه‌ندی خۆیان پیشانبده‌ن بۆئه‌وه‌ی کورد ببێته خاوه‌نی ده‌وڵه‌تی خۆی و که‌سیش نه‌توانی په‌لاماری بدات.\nمن خۆم بڕوام وایه که کێشه‌ی کورد ئاڵۆزترین و سه‌ختترین کێشه‌ی سیاسی ئه‌م دنیایه‌یه به‌هۆی باری جیۆپۆلیتیکی کوردستان و شێوازی دابه‌شکردنه‌که‌ی کوردستان به‌سه‌ر عێراق و ئێران و تورکیا و سوریا دا.\nسه‌ره‌تا ئه‌م وڵاتانه به‌هیچ شێوه‌یه‌ک دۆستایه‌تی کوردیان نه‌ویستووه و ناوێ و هه‌تا بۆیانکرابێ دوژمنایه‌تی گه‌لی کوردیان کردووه و چییان له‌ده‌ست هاتبێ سه‌باره‌ت به تواندنه‌وه‌ی نه‌ته‌وه‌ی کورد کردوویانه و دواشت که‌په‌نایان برده‌به‌ر ئه‌نفال و به‌کارهێنانی چه‌کی کیمیایی بوو، واته (جینۆسایدکردنی گه‌لی کورد)، له‌به‌رئه‌وه نه‌نگییه بۆگه‌لی کورد بانگه‌شه‌ی برایه‌تی بکات له‌گه‌ڵ به‌رامبه‌ره‌که‌ی که جینۆسایدی کردووه و له‌سه‌ر خاکه‌که‌ی خۆی سڕیویه‌ته‌وه.\nئاڵۆزییه‌کی تری کێشه‌ی ئێمه ئه‌وه‌یه که سیستمی سیاسی وڵاتانی داگیرکه‌ر ، باری سیاسی و کۆمه‌ڵایه‌تی و ئابووری،باری مه‌وزوعی و زاتی هیچیان له‌ویتریان ناچێت، هه‌ریه‌ک له‌م وڵاتانه کۆمه‌ڵێک پابه‌ندبوونی دیپلۆماسی و ئابووری و سیاسییان له‌گه‌ڵ دنیای ده‌ره‌وه‌دا هه‌یه جگه‌له‌وه‌ی هه‌ریه‌که‌یان ئه‌ندامه له ڕێکخراوی نه‌ته‌وه‌یه‌کگرتووه‌کاندا و به‌حوکمی په‌یوه‌ندی ئابووری و بازرگانییان له‌گه‌ڵ دنیای ده‌ره‌وه‌دا ته‌نگیان به‌کورد هه‌ڵچنیوه و به‌رده‌وامن له‌سه‌ر پاڵه‌په‌ستۆ و فشاری سیاسی له‌سه‌ر کورد.\nئاڵۆزییه‌کی تری کێشه‌که‌ی ئێمه ئه‌وه‌یه که زلهێزه‌کان خۆیان نه‌ک ئه‌و وڵاتانه‌ی کوردیان به‌سه‌ردا دابه‌شکراوه به‌پێی به‌رژه‌وه‌ندی و ڕێککه‌وتننامه‌ی نێوان خۆیان کوردستانیان دابه‌شکردووه له نێوان خۆیاندا، له‌به‌رئه‌وه به‌بیری من ته‌نها زلهێزه‌کانه که ده‌توانن ڕۆڵی گرنگ بگێڕن له‌تێکدانه‌وه‌ی سنووره ده‌ستکرده‌که‌ی کوردستان له‌م به‌شآنه،ئه‌مه‌یش مومکین نییه ڕووبدات ئه‌گه‌ر نه‌ڕژێته به‌رژه‌وه‌ندی ئه‌وانه‌وه ( واته زلهێزه‌کان ) بۆنموونه ئه‌مڕۆ گه‌لی کورد له کوردستانی باشوور له‌سایه‌ی هه‌ردوو جه‌نگی خه‌لیجدا‌چه‌ند هه‌نگاوێک چۆته پێشه‌وه که به‌راورد ناکرێ له‌گه‌ڵ به‌شه داگیرکراوه‌کانی تری کوردستان چونکه عێراق و کوردستان به‌هۆی نه‌وت و گاز و سامانه سروشتییه‌کانیه‌وه که‌وتوونه‌ته خانه‌ی به‌رژه‌وه‌ندی ئه‌مه‌ریکا و به‌ریتانیا و یه‌کێتی ئه‌وروپاوه.ئه‌وا‌ن هه‌ڵوێستیان له‌کوردوکێشه‌که‌ی وه‌کوو ڕابوردوو نییه که پشرگیری ته‌واویان له ڕژێمه دیکتاتۆره‌کان و سه‌ددام ده‌کرد و به‌لایانه‌وه گرنگ نه‌بوو کورد چی به‌رامبه‌ر ده‌کرێت و چی به‌سه‌ردێت.\nتێکدانی سنووره ده‌ستکرده‌کانی کوردستان هه‌روا کارێکی ئاسان نییه و به‌بڕوای من له‌گه‌ڵ وه‌رچه‌رخانێکی سیاسی و مێژوویی نوێدا ئه‌وکاره جێبه‌جێده‌بێت، بۆنموونه هه‌ڵگیرسانی جه‌نگێک له‌ناوچه‌که.\nده‌رباره‌ی شێوازی ڕزگاربوون و درووستکردنی کیانێکی سیاسی له‌م به‌شانه‌ی کوردستان، من پێموایه که‌هه‌ربه‌شه به‌هۆی له‌یه‌کنه‌چوونی باری سیاسی و ئابوورییانه‌وه، باشتره که به جیا داوای مافی چاره‌ی خۆنووسینی خۆی بکات و دواجار ئه‌گه‌ر ده‌رفه‌ت ده‌ستکه‌وت ئه‌وا له‌شێوه‌ی یه‌کێتییه‌کی فیدرالی یان کۆنفیدرالی یه‌کبگرنه‌وه.\nئه‌وه‌ی په‌یوه‌ندی به‌کوردستانی باشووره‌وه هه‌بێت، هه‌موومان ئه‌و ڕاستییه مێژووییه ده‌زانین که عێراق له سێ پێکهاته‌ی شیعه و سوننه و کورد پێکهاتووه و پێشتر له‌سه‌رده‌می ده‌سه‌ڵاتی ئیمپراتۆری عوسمانیدا  به ویلایه‌تی به‌سره و به‌غدا و موسڵ ناسراو بووه و له‌ساڵی 1921 دا به‌زۆر به‌بێ پرسکردن به میلله‌ت لکێنراوه به یه‌که‌وه و ده‌وڵه‌تی عێراقیان لێپێکهێناوه، ئه‌م پێوه‌لکاندنه به‌زۆره به‌درێژایی 83 ساڵ، شه‌ڕو ئاژاوه و خوێنڕشتنی له‌گه‌ڵ خۆی هێناوه و هیچ یه‌کێک له‌و سێ پێکهاته‌یه له سایه‌ی ده‌وڵه‌تی عێراقدا نه‌حه‌ساوه‌ته‌وه بۆیه به‌لای منه‌وه تاکه چاره‌سه‌ر بۆ ئه‌م به‌شه‌ی کوردستان ئه‌وه‌یه که بانگه‌شه‌ی دابه‌شکردنی عێراق بکرێت بۆ سێ ده‌سه‌ڵاتی کۆنفیدرالی کورد و سوننه و شیعه له‌چوارچێوه‌ی کۆمارێکدا و له‌هه‌مانکاتدا هه‌وڵبدرێت له ڕێگه‌ی ئه‌مه‌ریکاوه تورکیا بهێنرێته ناو موعاده‌له تازه‌که‌وه بۆئه‌وه‌ی له داهاتوویه‌کی نزیکدا باشووری کوردستان بتوانێ په‌یوه‌ندییه‌کانی له‌گه‌ڵ تورکیا به‌هێزبکات و یه‌کێتییه‌کی کۆنفدرالی درووستبکه‌ن له‌گه‌ڵ تورکیادا وه‌کوو دوو کۆمار به‌مه‌رجێک خزمه‌تی به‌رژه‌وه‌ندی هه‌ردولا بکات. به‌بۆچونی من هێنانی تورکیا بۆ ناو موعاده‌له‌که له باشووری کوردستان ئه‌همییه‌تێکی سیاسی و ئابووری گرنگی هه‌یه به‌هۆی ئه‌وه‌ی تورکیا ده‌روازه‌یه‌کی گه‌وره‌یه به ڕووی ئه‌وروپادا و یارمه‌تییه‌کی گه‌وره‌ی ئێمه ده‌دات که نزیکببینه‌وه له ئه‌وروپا به‌بێ کێشه و سه‌رئێشه، جگه‌له‌وه سامانی کوردستان له نه‌وت و گاز له‌داهاتوودا له‌ڕێگای تورکیاوه ده‌ڕواته ده‌ره‌وه، هه‌روه‌ها تورکیا ده‌بێته پردێک له‌نێوان کوردستان و ئه‌وروپا به‌مه‌به‌ستی هه‌موو جۆره‌بازرگانییه‌ک و ناردنه‌ده‌ره‌وه‌ی که‌لوپه‌ل و به‌رهه‌می کوردستان.جگه‌له‌مانه هاتنی تورکیا بۆناو موعاده‌له‌که ده‌بێته هۆی ئه‌وه‌ی تورکیا لا له کێشه‌ی کورد بکاته‌وه و هه‌نگاوی به‌جێ بنێ له‌وپێناوه‌دا .\nبه‌کورتی و به کوردی ئه‌مه‌ریکاو یه‌کێتی ئه‌وروپاو تورکیا ده‌توانن ڕۆڵی گرنگ بگێرن له به‌لاداخستنی کێشه‌ی عێراق و باشووری کوردستان.\n3-ئه‌گه‌ر ده‌وڵه‌تێکی کوردی ده‌بمه‌زرێت له باشووری کوردستان،ئایا له‌توانادا هه‌یه کێشه سیاسی و ئابووری و کۆمه‌ڵایه‌تییه‌کانی خه‌ڵکی کوردستان چاره‌سه‌ربکات؟ یاخود به‌ره‌وڕووی کێشه‌ی زیاتر ده‌بێته‌وه؟\nده‌سه‌ڵاتی سیاسی ئێستای کوردستان(پارتی و یه‌کێتی) له‌خه‌می دامه‌زراندنی ده‌وڵه‌تێکی سه‌ربه‌خۆدا نین بۆ کورد،ئه‌وان به هیچ جۆریک بیریان له‌سه‌ربه‌خۆیی سیاسی و ئابووری و ئیداری و سه‌ربازی نه‌ته‌وه‌یه‌ک نه‌کردۆته‌وه و هه‌ر خه‌ریکی به‌تاڵانبردنی سه‌روه‌ت و سامان و موڵک و ماڵی میلله‌تن، خه‌ریکی به قاچاح فرۆشتنی نه‌وت و ده‌ست به‌سه‌راگرتنی داهات و باجی گومرگی کوردستانن، کاری ئه‌وان بازرگانی و پاره‌په‌یداکردنه و هیچیتر،ئه‌وان نه‌یانتوانیوه ڕێز له‌په‌رله‌مان و ئیراده‌ی خه‌ڵک بگرن ئیتر چۆن ده‌توانن ده‌م له ده‌وڵه‌تی کوردییه‌وه بده‌ن، له‌به‌رئه‌وه ئه‌گه‌ر له‌هه‌لومه‌رجی ئه‌مڕۆدا ده‌وڵه‌تێکی سه‌ربه‌خۆ له باشووری کوردستان دابمه‌زرێت،ئه‌وه ئازایه‌تی زلهێزه‌کانه نه‌ک ده‌سه‌ڵاتی سیاسی کوردستان،هه‌ڵبه‌ته ده‌وڵه‌ته‌که‌یش به‌ره‌وڕووی ده‌سه‌ڵاتی سیاسی ئه‌مڕۆی کوردستان ده‌کرێته‌وه و له‌سێبه‌ری ئه‌واندا ده‌ڕوات به‌ڕێوه، به‌ڵام ده‌وڵه‌تێکی قاچ شکاو و سه‌ر شکاو ده‌بێت چونکه ده‌سه‌ڵاتی سیاسی له کوردستاندا له‌مه زیاتری لێچاوه‌ڕوان ناکرێ که ده‌یبینین، به‌رژه‌وه‌ندی ئه‌وان له‌وه‌دایه که سیستمه‌که هه‌ر گه‌نده‌ڵ بێت و په‌نجا به په‌نجا تاڵان بکه‌ن،بکوژن، پله‌وپایه دابه‌ش بکه‌ن، عه‌یبی یه‌کتر بپۆشن، دابونه‌ریتی کۆنی خێڵه‌کی زیندوو بکه‌نه‌وه و مه‌کته‌بی کۆمه‌ڵایه‌تییان بۆ بکه‌نه‌وه و دیوه‌خانه‌کانیان بۆ گه‌رم بکه‌ن و بیکه‌نه ناوه‌ندی چالاکی بۆ تۆڵه‌سه‌ندنه‌وه و ناوچه‌گه‌رێتی و عه‌شیره‌تگه‌ری.\nله‌ڕاستیدا ئێمه نامانه‌وێ کوێرانه لێکدانه‌و و بۆچوونه‌کانمان هه‌ڵڕێژین و بوختان بکه‌ین و ده‌سه‌ڵاتی سیاسی له کوردستاندا له‌که‌دار و عه‌یبدار بکه‌ین، نامانه‌وێ به خۆڕایی تومه‌تباریان بکه‌ین، مێژووی 50 ساڵه‌ی ئه‌م دوو حزبه مێژووی تیرۆر و خوێنڕشتن و پاشقولگرتن و چاڵهه‌ڵکه‌ندن بووه بۆ یه‌کتر مێژووی نووجدان و شکستی سیاسی و ستایشکردنی دوژمن بووه، چ کاتێک شه‌ڕی ئه‌وان له‌سه‌ر کێشه‌ی نه‌ته‌وه‌یی و مه‌سه‌له ستراتیژییه‌کان بووه؟!!!.\nله‌به‌ر ئه‌وه ده‌وڵه‌تێکی له‌م بابه‌ته له کوردستاندا، ته‌نها ده‌وڵه‌تێکی ئه‌رستۆکرات،پیرۆکرات،تازه‌ده‌وڵه‌مه‌ند ده‌بێت و له‌هه‌وڵی درێژه‌دان به ته‌مه‌نی گه‌نده‌ڵی و به‌رته‌سککردنه‌وه‌ی ئازادی ڕاده‌ربڕین و چاوترساندن و سنووردارکردنی کاری ڕۆژنامه‌وانی ده‌بێت،ئه‌و دیموکراتییه‌ش که ئه‌وان بانگه‌شه‌ی بۆ ده‌که‌ن، ئیفلیج ده‌بێت و ناتوانێ له‌سه‌ر قاچی خۆی بوه‌ستێ،له‌به‌رئه‌وه مه‌حاڵه له‌سێبه‌ری ده‌ڵه‌تێکی وه‌هادا که میلله‌ت بێبه‌شه له‌مافه‌کانی و داد و بێدادێتی له‌ده‌ست ده‌سه‌ڵاتی سیاسی، کێشه ئابووری و سیاسی و کۆمه‌ڵایه‌تییه‌کان به‌لادابخرێن و هه‌تا دێت هه‌ر که‌ڵه‌که‌ده‌بن و به‌ره‌وڕووی بێزاری و ناڕه‌زایه‌تی خه‌ڵکیی ده‌بنه‌وه.\n4-ده‌وڵه‌ته زلهێزه‌کانی دنیا به‌تایبه‌تی (به‌ریتانیا و فه‌ره‌نساکه‌له‌کاتی خۆیدا به‌پێی ڕێککه‌وتننامه‌ی سایکس- بیکۆ کوردستانیان دابه‌شکرد)به‌پێی به‌رژه‌وه‌ندییه‌کانی خۆیان ڕه‌زامه‌ندی خۆیان ده‌رده‌بڕن بۆ دامه‌زراندنی ده‌وڵه‌تێکی وه‌ها بۆ کورد،هه‌تا که‌ی کورد چاوه‌ڕوانی ئه‌و ڕازیبوونه بێت؟\nده‌وڵه‌ته زلهێزه‌کانی دنیا به‌درێژایی میژوویان به پێی نه‌خشه‌و پلان و به‌رژه‌وه‌ندی تایبه‌تی خۆیان ڕێککه‌وتننامه‌ی زۆروزه‌به‌ندیان مۆرکردووه له نێوخۆیاندا و چۆنیان ویستبێ نه‌خشه‌ی جیهانیان داڕشتۆته‌وه له‌سه‌ر حسابی ده‌وڵه‌تان و میلله‌تانی ترو به‌ئاره‌زووی خۆیان ده‌ستکاری سنووری وڵاته‌کانیان کردووه.\nله‌جه‌نگی یه‌که‌می جیهاندا که وه‌رچه‌رخانێکی مێژوویی و سیاسی گه‌وره‌ی له‌گه‌ڵ خۆی هێنا، ژماره‌یه‌ک گه‌ل و نه‌ته‌وه بوونه خاوه‌نی ده‌وڵه‌ت و سه‌ربه‌خۆیی خۆیان ڕاگه‌یاند، هه‌ندێکی تر وه‌کوو ئه‌رمه‌ن و کورد بوون به‌ژێر ده‌ست و پێوه و مافی بوون به خاوه‌نی ده‌وڵه‌تیان لێسه‌ندرایه‌وه،هه‌ڵبه‌ته باری جیوپۆلیتیکی کوردستان و فاکته‌ره نێوده‌وڵه‌تییه‌کان و زه‌رفه زاتی و مه‌وزوعییه‌کانی کورد خۆی ڕێگه‌ی نه‌دا به‌و مافه شاد ببێت.\nئه‌گه‌ر جه‌نگی یه‌که‌می جیهان به نموونه وه‌ربگرین،ئه‌وه‌مان بۆ ئاشکراده‌بێت که‌له‌گه‌ڵ هه‌ڵگیرسانی شه‌ڕه‌که‌دا له‌ساڵی 1914دا ئیپراتۆری عوسمانی که ده‌سه‌ڵاتێکی فراوانی هه‌بوو، له‌ژوورووی ئه‌فه‌ریقاوه بیگره هه‌تا ڕۆژهه‌ڵاتی ناوه‌ڕاست و به‌شێک له‌وڵاتانی ئه‌وروپاش، شه‌ڕه‌که‌ی دۆڕاند و وه‌کوو به‌فر توایه‌وه و له‌سه‌ر داروپه‌ردووی ئه‌و ده‌وڵه‌تانی تری نوێ سه‌ریانهه‌ڵدا، له‌ناوئه‌وانه‌ش عێراق که پێشتر له ویلایه‌ته‌کانی به‌سره و به‌غدا و موسڵ پێکهاتبوو.له‌م وه‌رچه‌رخانه مێژووییه‌دا کورد ده‌رفه‌تێکی زێرینی باشی بۆهه‌ڵکه‌وت بۆئه‌وه‌ی خۆی درووستبکات، به‌ڵام به‌داخه‌وه ململانێی کوردو ئینگلیز ، کورد و تورک له‌لایه‌ک و ئینگلیزه‌کان و تورک و ئینگلیزه‌کان و ڕوسیش له‌لایه‌کی تر سه‌ری کوردیان خوارد و گه‌مه سیاسییه‌که له‌به‌رژه‌وه‌ندی تورک کۆتایی پێهات و له‌ساڵی 1916دا فه‌ره‌نسا و به‌ریتانیا په‌یماننامه‌ی سایکس- بیکۆ یان مۆرکرد و کوردستانیان دابه‌شکرد،ساڵی 1921 کوردستان به‌زۆر و به‌ڕه‌سمی لکێنرا به عێراقه‌وه.\nله‌ساڵی 1919 دا ژه‌نه‌ڕاڵ شه‌ریف پاشا به‌شداری کرد له کۆنگره‌ی ئاشتی له پاریس و بیرخه‌ره‌وه‌یه‌کی پێشکه‌شکرد له‌سه‌ر پرسی کورد و دواتر کوردو ئه‌رمه‌ن بیرخه‌ره‌وه‌یه‌کیان دا به ده‌وڵه‌ته سوێندخۆره‌کان و له ئه‌نجامی ئه‌م دوو ته‌قه‌لایه له ڕۆژی 10/08/1920دا سوێندخۆره‌کان لایان له‌کورد کرده‌وه و ڕێککه‌وتنامه‌ی سیڤه‌ر یان مۆرکرد و له به‌نده‌کانی 62 ، 63 ،64 دا به‌ئاشکرا دان نراوه به سه‌ربه‌خۆیی کوردستاندا، به‌ڵام به‌داخه‌وه دوایی گوێی پێنه‌درا و فه‌رامۆشکرا .\nله 24/07/1923دا تورکیا و به‌ریتانیا کۆنگره‌یه‌کیان به‌ست له‌دژی کورد به‌ناوی کۆنگره‌ی لۆزان بۆ ئاشتی، له‌وێدا به‌ته‌واوی مافه‌کانی کوردیان پێشێلکرد و له رێککه‌وتننامه‌که‌ی سیڤه‌ر په‌شێمان بوونه‌وه.\nله‌چاوپێکه‌وتنێکی وه‌ها سه‌رپێییدا ناکرێ بچینه ناو باس و لێکۆڵێنه‌وه‌ی مێژوویی دوورو درێژه‌وه و ئێره جێگه‌ی ئه‌وه نییه. به‌کورتی و به کوردی به‌نده له‌مێژه‌وه بڕوام وایه که ئه‌وانه‌ی کوردستانیان داه‌بشکردووه، هه‌ر ئه‌وانن که‌ده‌توانن کوردستان یه‌کبخه‌نه‌وه و سنوره ده‌ستکرده‌کانی تێکبده‌نه‌وه، به‌واتایه‌کی تر به‌بێ زلهێزه‌کان کارێکی له‌م بابه‌ته هاتا بڵێی ئاڵۆزه و کۆسپی زۆر دێته ڕێ، به‌ڵام ئه‌مڕؤ که کوردستان که‌وتۆته خانه‌ی به‌رژه‌وه‌ندی زلهێزه‌کانه‌وه،ئه‌وا بانگه‌شه بۆ دامه‌زراندنی ده‌وڵه‌تی کوردی به پێی به‌رنامه‌یه‌کی توکمه کارێکی ئاسانتره و زووتر خۆی ده‌دات به‌ده‌سته‌وه.\nئه‌گه‌ر بگه‌رێینه‌وه بۆ به‌شی دووه‌می پرسیاره‌که:هه‌تا که‌ی کورد چاوه‌ڕوانی ئه‌و ڕازیبوونه‌ی زلهێزه‌کان بێت؟ ئه‌وا ده‌ڵێم :له‌پێشانا ده‌بێ کورد خه‌ریکی تیمارکردنی ئه‌و زامانه بێت که ئه‌وه‌تان به‌له‌شی بزووتنه‌وه‌ی ئازادیخوازی گه‌لی کورده‌وه، ده‌بێ خه‌ریکی پڕکردنه‌وه‌ی ئه‌و ده‌لاقانه بێت که به‌له‌شیه‌وه‌یه، له‌پێش هه‌موویانه‌وه گێڕانه‌وه‌ی ناوچه داگیرکراوه‌کان (که ناوی ناوچه دابڕاوه‌کانیان به‌سه‌ردا سه‌پاندووه) بۆسه‌ر هه‌رێمی کوردستان و ده‌رچوونی سوپای تورکیا له‌هه‌رێمی کوردستان که‌به‌ڕه‌زامه‌ندی سه‌رۆکی هه‌رێم هاتۆته ناوه‌وه، به‌بێ جێبه‌جێکردنی ئه‌م دوو خاڵه، دامه‌زراندنی ده‌وڵه‌ت که‌موکوڕی زۆری ده‌بێت.جگه‌له‌وه کورد ده‌بێ کاربکات له‌سه‌ر چه‌مکی نه‌ته‌وه‌یی به‌مانای خۆی ئه‌ویش به درووستکردنی نوخبه‌ی سه‌رکرده(ده‌سته‌بژێر) بۆئه‌وه‌ی گوتارێکی سیاسی یه‌کگرتووی نوێ بنیات بنێ له‌گه‌ڵ ستراتیژێکی نه‌ته‌وه‌یی نوێ که‌برێتییه له پێداگرتن له‌سه‌ر مافی چاره‌ی خۆنووسین به دامه‌زراندنی ده‌وله‌تی کوردیشه‌وه، پێویسته ئه‌مه بکرێته درووشمێک و دانه‌گیرێته خواره‌وه. ئه‌م بانگه‌شه‌یه جیاوازه له بانگه‌شه‌که‌ی ده‌سه‌ڵاتی سیاسی هه‌رێم که‌کۆده‌بێته‌وه له‌م خاڵانه‌ی خواره‌وه‌دا:\nآ-ئه‌گه‌ر ئیمه‌ی سه‌رکرده تووڕه‌بووین له به‌غدا، ئه‌وا ده‌بێ هه‌موو گه‌لی کورد تووڕه ببێ و چاو سووربکاته‌وه.\nب-ئه‌گه‌ر بریاری شه‌ڕماندا، ئه‌وا ده‌بێ میلله‌تیش له‌گه‌ڵمان بێت و شه‌ڕبکات.\nج-ئه‌گه‌ر ئاشتیمانکرد له‌گه‌ڵ دوژمندا،ئه‌وا ده‌بێ هه‌موومان له‌گه‌ڵ ئاشتیدا بین و قه‌بووڵی بکه‌ین.\nد-ئه‌گه‌ر به‌هیچ ڕازی بووین،ئه‌وا ده‌بێ میلله‌ت نوتقی لێوه نه‌یه‌ت و بێده‌نگ بێت و به‌هیچ ڕازیبێت.\nله‌ڕاستیدا زه‌مینه‌خۆشکردن و با‌نگه‌شه‌کردن بۆ دامه‌زراندنی ده‌وڵه‌تێکی سه‌ربه‌خۆ ده‌بێ له بازنه‌ی ئیراده‌ی تاکه که‌س و حزب و هۆز وخێڵ بێته‌ده‌ره‌وه ئه‌م خواسته ده‌بێ ئیراده‌یه‌کی میللی و نه‌ته‌وه‌یی بێت و تێکڕای گه‌لی کورد بریاری بۆبدات پاشئه‌وه‌ی ده‌رفه‌تی له‌بارو گونجاو په‌یدا ده‌بێت و زه‌مینه‌ی بۆ خۆشده‌کرێ و له‌ڕێگه‌ی ڕێفرانده‌مێکی گشتی سه‌رانسه‌رییه‌وه له‌کوردستاندا بریاری بۆده‌درێ و ئه‌م ئامانجه پیرۆزه ده‌کرێته واقیع لای زلهێزه‌کان.\nخاڵێکی تری گرنگ که پێویسته له‌به‌رنامه‌ی کارکردندا بێت پیاچوونه‌وه‌و داڕشتنه‌وه‌ی ده‌ستووره به‌و شێوه‌یه‌ی که‌خزمه‌تی گه‌ل و کێشه نه‌ته‌وه‌ییه‌کان بکات،ئه‌ویش به دیاریکردنی مافی چاره‌ی خۆنووسین و دامه‌زراندنی ده‌وڵه‌تی کوردیشه‌وه، هه‌روه‌ها جه‌ختکردن له‌سه‌ر مافی ئازادی و دیموکراتی و نه‌هێشتنی گه‌نده‌ڵی ئیداری و ئابووری و سیاسی، ئه‌مه‌ش ئه‌وکاته جێبه‌جێده‌بێت که کورد کاری کردبێ بۆ یه‌کخستنه‌وه‌ی ماڵی خۆی و هه‌ڵوه‌شاندنه‌وه‌ی هه‌رشتێک ناوی دوو ئیداره بێت!! یان په‌نجا به په‌نجا بێت!!!\nهه‌ڵبه‌ته به دامه‌زراوه‌کردنی حکومه‌ت و ده‌زگاکانی ده‌وڵه‌ت و جیاکردنه‌وه‌ی حزب له حکومه‌ت و ڕێگه‌پێنه‌دانی که ده‌ست وه‌ربدات له‌کاروباری حکومه‌ته‌وه کاریکی هه‌تا بڵێی پیرۆز و به‌جێیه.\nله‌پاڵ ئه‌مانه‌ی سه‌ره‌وه‌دا پێویسته ده‌سه‌ڵاتی سیاسی په‌یوه‌ندی خۆیان توندوتۆڵ بکه‌ن له‌گه‌ڵ ڕێکخراوه مه‌ده‌نییه‌کان به‌تایبه‌تی ڕێکخراوی مافی مرۆڤ له‌ناوه‌وه و ده‌ره‌وه‌ی کوردستان و له‌هه‌وڵی په‌یداکردنی پشتگیرێ زیاتر بن بۆ گه‌لی کورد و واز له‌و قسه سواو و به‌سه‌رچوانه بهێنن که جاروبار هه‌ڵیده‌ڕێژن و هه‌ڕه‌شه‌ی میلله‌تی پێده‌که‌ن وه‌کوو (ئێمه به خوێن هاتوین و به خوێنیش ده‌ڕۆین).ئه‌م قسانه بۆ ئه‌م سه‌رده‌مه‌ی ئێستا ده‌ست نادات و له‌فه‌رهه‌نگی سیاسیشدا جێیان نابێته‌وه.\nمن پێم وایه ئه‌م هه‌نگاوانه هه‌موویان ئیجابین و ده‌کرێ کورد نزیکبخاته‌وه له دنیای ده‌ره‌وه، زه‌مینه‌ش خۆشبکات بۆ داهاتوویه‌کی باشتر.\n5-چۆن لێکدانه‌وه‌و هه‌ڵوێستی پارتی دیموکراتی کوردستان و مه‌سعود بارزانی،هه‌روه‌ها گۆڕان و نه‌وشیروان مسته‌فا ده‌خوێنیته‌وه سه‌باره‌ت به دامه‌زراندنی ده‌وڵه‌تێکی سه‌ربه‌خۆ بۆکورد؟\nسه‌ره‌تای ئابی 1946 پارتی دیموکراتی کوردستان دامه‌زراوه.ئه‌و درووشمانه‌ی سه‌رکرده کلاسیکییه‌کانی کورد به‌رزیانکردبۆوه سه‌باره‌ت به دامه‌زراندنی ده‌وڵه‌تی کوردی، ئه‌مان پێچایانه‌وه و که ململانێ و ناکۆکی نوێ ده‌ستیپێکرد له‌گه‌ڵ حکومه‌ته یه‌ک له‌دوای یه‌ک هاتووه‌کانی به‌غدا، ئه‌مان له سفره‌وه ده‌ستیانپێکرده‌وه به‌م شێوه‌یه‌ی لای خواره‌وه درووشمه‌کانیان به‌رزکرده‌وه:\nجێبه‌جێکردنی ماده سێی ده‌ستووری عێراقی سه‌روه‌ختی عه‌بدولکه‌ریم قاسم که باسی هاوبه‌شی کورد و عه‌ره‌ب ده‌کات له عێراقدا — لامه‌رکه‌زی — حوکمی زاتی — حوکمی زاتی حه‌قیقی — فیدرالی.\nئه‌مه ئه‌وه پیشانده‌دات که پارتی دیموکراتی کوردسان فری به خه‌باتی رزگاری و دامه‌زراندنی ده‌وڵه‌تی کوردییه‌ه‌وه نه‌بوه و شه‌ڕی کردووه له پێناوی شه‌ڕدا و شه‌ڕیش بۆ قاتوقڕکردنی کورد، به‌لگه بۆقسه‌که‌م ئه‌وه‌یه که پارتی یه‌که‌م حزبی کوردییه که نه‌ریتی پیاوکوشتنی داهێنا له کوردستاندا له ڕیزه‌کانی خۆیدا به‌رامبه‌ر به‌وانه‌ی به سیاسه‌تی ئه‌و ڕازی نه‌بوون و ناکۆک بوون له‌گه‌ڵیدا.\nله‌ساڵی 1964وه‌شه‌ڕی خۆکوژی ده‌ستیپێکرد تاساڵی 1997 ی خایاند و به‌فشاری ئه‌مه‌ریکا کۆتایی پێهات.ته‌نها له‌ساڵی 1994وه تا ساڵی 1997 قوربانییه‌کانی شه‌ڕی نێوان ئه‌مان و یه‌کێتی نزیکه‌ی 7000حه‌وت هه‌زار که‌س بووه که هه‌مووشی له‌سه‌ر پاره‌ی ئیبراهیم خه‌لیل و ده‌سه‌ڵات بوو!!!.\nسیاسه‌تی شێواو و کالفامانه‌ی پارتی و یه‌کێتی، ئه‌نفال و گازی کیمیایی بۆ کورد هێنا، له‌ناو ئه‌وانه‌ش تیاچوونی 8000 هه‌شت هه‌زار بارزانی بوو.\nکاتی خۆی که قه‌تڵوعامی جوله‌که کرا له‌لایه‌ن نازییه‌کانه‌وه ، جوله‌که‌کان توانییان له‌سه‌ر ئێسکوپروسکی قوربانیانی هۆلۆکۆست ده‌وڵه‌ت بنیات بنێن، به‌ڵام ئه‌وانه‌ی ئێمه بێده‌نگییان هه‌ڵبژارد به‌رامبه‌ر به جینۆساید و کۆمه‌ڵکوژی گه‌له‌که‌یان و جه‌للاده‌که‌ی کوردیان باوه‌ش پیاکردو له‌خۆیاندا ڕانه‌بینی له‌ئاستی گه‌وره‌یی تراژیدیا و کاره‌ساته‌کانمان، به‌تایبه‌تی هه‌ڵه‌بجه‌و ئه‌نفال به‌رز خۆیان ڕابگرن، نه‌یانتوانی ئه‌م ماڵوێرانی و به‌دبه‌ختییه‌ی کورد بکه‌نه ڕاستییه‌کی مێژوویی بۆ تێگه‌یشتن له کێشه‌ی ڕه‌وای گه‌له‌که‌یان که‌ده‌یتوانی ئاسۆیه‌کی ڕووناک له‌گه‌ڵ خۆی بهێنێ، نه‌یانتوانی ده‌رفه‌ته زێڕینه‌کان بقۆزنه‌وه بۆ به‌رژه‌وه‌ندی گه‌له‌که‌یان.\nئێمه خاوه‌نی کولتورێکی سه‌قه‌تین که زیاتر له نیو سه‌ده‌یه حزبی سه‌قه‌ت و سیاسه‌تمه‌داری سه‌قه‌ت و سیستمی سه‌قه‌تمان بۆ به‌رهه‌م دێنێ جگه له بیرکردنه‌وه‌ی خێڵه‌کی که باڵی خۆی کێشاوه به‌سه‌ر کۆمه‌لگاکه‌ماندا و هه‌روا به‌ئاسانی ناتوانین لێی ڕزگاربین.\nبیرکردنه‌وه‌ی خێڵه‌کی کۆمه‌ڵگایه‌کی گه‌شه‌کردووی ناوێت که‌تێیدا یاسا و ده‌ستوور سه‌روه‌ربێت و به‌رژه‌وه‌ندی نه‌ته‌وه‌یی و نیشتمانی بخاته سه‌رو به‌رژه‌وه‌ندی تاک و حزبه‌وه. بیرکردنه‌وه‌ی خێله‌کی کۆمه‌ڵگایه‌کی ڕاوه‌ستاوی ده‌وێت و بڕوای به خه‌بات و تێکۆشانی سه‌رده‌م و هاوچه‌رخ نییه و ده‌یه‌وێ خۆی کۆنترۆڵی تاکه‌کانی ناو کۆمه‌ڵ بکات به‌پێی داب و نه‌ریتێکی کۆن و به‌سه‌رچوو،خۆی سنوور دابنێت بۆ ئازادی و دیموکراتی و مافی تاکی کورد له کایه جیاجیاکاندا.\nحزبێک وه‌ها بیربکاته‌وه و ئه‌مانه‌ی سه‌ره‌وه پاشکۆی سیاسی ئه‌وبن ئایا ده‌توانی بانگه‌شه‌ی دامه‌زراندنی ده‌وڵه‌تی کوردی بکات؟بێگومان نه‌خێر!\nهه‌ر حزبێک بیر له‌دامه‌زراندنی ده‌وڵه‌تی کوردی بکاته‌وه له پێشانا ده‌بێ ئه‌و ڕاستییه بزانێ که‌کورد میلله‌تێکی به لایه‌نی که‌مه‌وه 40 ملیۆنییه و گه‌وره‌ترین گروپی خه‌ڵکییه له‌سه‌ر ڕووی زه‌وی که گه‌وره‌ترین قوربانیداوه، به‌ڵام ئه‌وه هه‌ر کورده که زیاتر له نیو سه‌ده‌یه له‌سایه‌ی حزبه بۆرژوازییه‌کاندا خه‌بات و تێکۆشان ده‌کات و خوێن ده‌دات که‌چی هیچی به هیچ نه‌کردووه و نه‌بۆته خاوه‌نی ده‌وله‌تی خۆی چونکه سه‌رکرده‌کانی له خه‌می ئه‌و میلله‌ته‌دا نه‌بوون و گوێیان نه‌داوه‌ته خوێن و ئاره‌ق و فرمێسکی خه‌ڵکی.\nمن تێناگه‌م گه‌لی کورد چی که‌متره له گه‌لانی روس چین کوبا ڤیتنام که‌مبۆدیا یۆگۆسلافیا جه‌زائیر که هیچیان 50 ساڵ خه‌باتیان نه‌کرد، که‌چی توانییان سه‌رکه‌وتن به‌ده‌ست بهێنن .\nمیلله‌تانی تری هندوپاکستان ئیسپانیا و پورتوگال چیکۆسلۆفاکیا سودان زیاتر له‌نه‌ته‌وه‌یه‌ک بوون و دوایی توانییان سه‌ربه‌خۆیی خۆیان ڕابگه‌یه‌نن و ده‌وڵه‌تی نه‌ته‌وه‌یی خۆیان دامه‌زرێنن و له‌یه‌ک جیاببنه‌وه.\nمن پێم وایه ئه‌م گه‌لانه خاوه‌نی سه‌رکرده‌ی ڕاستگۆ و نه‌ترس و شۆڕشگێڕ و دڵسۆز بوون بۆیه گه‌یشتن به ئامانجی خۆیان، ئه‌مانه‌ی خۆشمان تازه به‌تازه بیرله‌وه‌ده‌که‌نه‌وه نه‌وه‌کانی خۆیان بهێننه پێشه‌وه و یه‌ک له‌دواییه‌ک ئاڵوگۆڕی ده‌سه‌ڵاتیان پێبکه‌ن ، ئیتر چۆنچۆنی ده‌توانن درووشمی دامه‌زراندنی ده‌وڵه‌تی کوردی به‌رز بکه‌نه‌وه.\nده‌رباره‌ی بزووتنه‌وه‌ی گۆڕان، هه‌ڵوێست و لێکدانه‌وه‌یان سه‌باره‌ت به دامه‌زراندنی ده‌وڵه‌تێکی سه‌ربه‌خۆ بۆ کورد، ده‌مه‌وێ بڵێم که‌ئه‌وان ڕێکخڕاوێکی نوێی ئۆپۆزسیۆنن له گۆڕه‌پانی سیاسیدا و ده‌سه‌ڵات له‌ده‌ستیاندا نییه و ناتوانن بریاری چاره‌نوسسازی گه‌وره بده‌ن به حوکمی ئه‌وه‌ی خاوه‌نی ته‌نها 25 کورسین له په‌رله‌مانی کوردستاندا، به‌ڵام ده‌توانن له‌سه‌ر چه‌مکی نه‌ته‌وه‌یی کاربکه‌ن و زه‌مینه خۆشبکه‌ن بۆ وشیارکردنه‌وه‌ی خه‌ڵک و ده‌سه‌ڵاتی سیاسی سه‌باره‌ت به کارو پرۆژه‌ی هاوبه‌ش له‌وپێناوه‌دا، ئه‌وان هه‌تا ئێستا نه‌بوونه‌ته حزبێکی سیاسی و کۆنگره‌یان نه‌به‌ستووه و جارێ نازانرێ پرۆگرام و په‌یڕه‌وی ناوخۆیان چۆن ده‌بێ، ئه‌وه‌ی که‌ده‌بینرێ ئه‌وه‌یه که گۆڕان قورسایی خۆی فڕێداوه‌ته سه‌ر قه‌ڵاچۆکردنی گه‌نده‌ڵی و کۆنترۆڵکردنی حکومه‌ت له‌کاره‌کانیاندا و په‌نجه ڕاکێشان بۆ هه‌موو کارێکی ناڕه‌وا، هه‌روه‌ها کارکردن بۆئه‌وه‌ی حزب له حکومه‌ت جیابکه‌نه‌وه و یاسا و ده‌ستوور سه‌روه‌ربێت.\n هه‌رچه‌ند ئه‌وان درووشمێکیان نییه به‌ناوی مافی چاره‌ی خۆنووسین و دامه‌زراندنی ده‌وڵه‌تی کوردی که‌کاری له‌سه‌ر بکه‌ن،بڕواشم نییه دژی ئه‌و خواسته بن که هی هه‌موو گه‌لی کورده،\n6-به‌ڕای به‌ڕێزت ئه‌مه ده‌بێ ئامانجی پیرۆزی گه‌لی کوردبێت و له‌ڕێگه‌ی خه‌بات و تێکۆشان و ڕاپرسی گشتییه‌وه ئه‌نجام بدرێت ؟یان ئه‌وه‌تا ئه‌وه به‌سه که هه‌ندێ حزب و ڕێکخراو ئه‌و مه‌سه‌له‌یه قۆرخبکه‌ن بۆخۆیان و چۆنیان ویست وه‌ها هه‌نگاوی بۆبنێن؟\nمافی چاره‌ی خۆنووسین و دامه‌زراندنی ده‌وڵه‌تی سه‌ربه‌خۆ بۆ کورد خواستێکی نه‌ته‌وه‌ییه و له‌هه‌مانکاتدا ئامانجی به‌رز و پیرۆزی گه‌له‌که‌مانه به‌هه‌موو توێژ و چین و حزب و ڕێکخراوه‌کانیه‌وه و موڵکی هه‌موانیشه و هیچ که‌س و لایه‌نێک بۆی نییه یارێ پێبکات یان زه‌وتی بکات بۆ خۆی یان به‌کاری بهێنێ بۆ جۆرێک له به‌رژه‌وه‌ندی خێڵ و هۆز و حزب.\nشێوازی خه‌بات و تێکۆشان و به‌دیهێنانی ئه‌م ئامانجه پیرۆزه دیاروئاشکرایه و هه‌موو تاکێکی کورد به‌جیاوازی بیروباوه‌ڕیشیه‌وه ده‌توانێ ده‌نگی به‌رزبکاته‌وه و هاوبه‌شی بکات.\nبێگومان کارکردن بۆ مه‌سه‌له‌یه‌کی چاره‌نوسسازی وه‌کوو ئه‌مه ده‌بێ له‌ڕێگه‌ی زه‌مینه‌خۆشکردنه‌وه بێت بۆ یه‌کخستنی گوتاری سیاسی کورد و دیاریکردنی ستراتیژی نه‌ته‌وه‌یی(که‌ده‌وڵه‌تی کوردییه)ئه‌وجا ڕێگه‌خۆشکردن بۆ ئه‌نجامدانی ڕاپرسییه‌کی گشتی له‌سه‌رانسه‌ری کوردستاندا به‌بێ ده‌ستتێوه‌ردانی حزب وخێڵ و به‌ئاگاداری زلهێزه‌کان و ڕێکخراوه مه‌ده‌نییه‌کان، له‌پێش هه‌موویانه‌وه ڕێکخراوی مافی مرۆڤ و ڕێکخراوی نه‌ته‌وه یه‌کگرتووه‌کان له‌م پرۆسه‌یه‌دا، ئه‌گه‌ر حزبێک یان ڕێکخراوێک په‌یدابوون بۆئه‌وه‌ی ئاژاوه بگێڕن و کاره‌کان تێکبده‌ن و وه‌های لێبکه‌ن وه‌کوو خۆیان ده‌یانه‌وێ ،ئه‌وا ده‌بێ ده‌ست به‌جێ شه‌قامی کوردی ڕاپه‌ڕێ و بچێته‌وه به گژیاندا و له‌سنوورێکدا ڕایانبگرێ.\nمن پێم وایه دوو حزبه‌که‌ی کوردستان (پارتی و یه‌کێتی)نایانه‌وێ هیچ هه‌نگاوێک بنێن له‌و بواره‌دا، به‌ڵام که‌کاره‌که بووه خواستێکی کۆمه‌ڵانی خه‌ڵک و زۆربه‌ی گه‌ل به‌ره‌وپیری چوو و به‌ڕه‌سمی بووه ئه‌مری واقیع ئیتر ئه‌وان ناتوانن له‌دژی بوه‌ستنه‌وه و ڕێگربن .\nPrevious کێ له‌خه‌می خه‌ڵکدایه، شه‌قام بۆ ده‌نگ هه‌ڵنابڕێت !\nNext گفتوگوی روزنامه ی هاووڵاتی له گه ل کازم بیتوێنی


د.بەرهەم ساڵح و عادل عەبدولمەهدی كۆبونەوە\n69 جار خوێندراوەتەوە کات04:00 بەروار11-07-2019\nئەمڕۆ پێنجشەممە 11ی تەمموزی 2019 د.بەرهەم ساڵح لەكۆشكی سەلام پێشوازی لەعادل عەبدولمەهدی كرد لەكۆبونەوەیەكدا تاوتوێی پەیوەندییەکانی دەرەوەی عێراق و پەیڕەوکردنی سیاسەتی خۆ بە دورگرتن لە ھەر جەمسەرگیریەک لە ناوچەکەدا كرد.\nبەپێی راگەیەندراوی كۆبونەوەكەش كە نوسینگەی سەرۆك كۆماری بڵاویكردووەتەوە، لە میانی دیدارەکەدا باس لە دوا پێشھاتە سیاسی و ئابووری و ئەمنییەکانی وڵات کرا، ھاوکات جەختیش لە پێویستی خستنەگەڕی گشت تواناکان کرایەوە بۆ جێبەجێکردنی کارنامەی حکومەت و پێشکەشکردنی خزمەتگوزارییەکان بە ھاووڵاتیان.\nئاماژە بەوەشدراوە، ھەر لەدیدارەکەدا تاوتوێی پەیوەندییەکانی دەرەوەی عێراق و پەیڕەوکردنی سیاسەتی خۆ بە دورگرتن لە ھەر جەمسەرگیریەک لە ناوچەکەدا جەختی لێکرایەوە، بەجۆرێک کە خزمەت بە بەرژەوەندییە باڵاکانی نیشتمان بکات، لە ڕێگای پیادەکردنی دیالۆگ بۆ چارەسەکردنی قەیرانەکان و کەمکردنەوەی ئاڵۆزییەکانی ناوچەکە.


وتەبێژی بەڕێوبەرایەتی هاتوچۆی هەولێر ئاشکرایدەکات، شەوی ڕابردوو شۆفێرێک بە ئۆتۆمبیلێکی جۆری نیسانەوە دوو پیادە دەشێلێت و هەردووکیان گیان لە دەستدەدەن.\nفازڵ حاجی، وتەبێژی هاتوچۆی هەولێر لەبارەی ڕوداوەکەوە ڕایگەیاند، “کاتژمێر11:30 ی شەوی ڕابردوو لە گوندی “عارەب کەندی” سەر بەناحیەی گوێڕ ئۆتۆمبێلێکی جۆری پیکاب نیسان بەخێراییەکی زۆرەوە خۆی کێشا بە دوو پیادەدا کە باوک و کوڕێک بوون و لەتەنیشتی ڕێگایەک دەڕۆیشتن بۆیە هەرلەوێدا بەداخەوە هەردوکیان گیانیان لەدەستدا”.\nبە وتەی وتەبێژی هاتوچۆی هەولێر “لە دوای خۆکێشان بەو دوو کەسەدا پیکابەکە کۆنتڕۆلی لەدەستدا و خۆی کێشا بە پیکابێکی تری وەستادا و زیانی مادی بەو ئۆتۆمبیلەش گەیاندووە”.\nئاماری نوێ.. مردن بە كۆرۆنا لە هەرێم بەرزبووەوە\nسەلماندی كە بەدەستی بەتاڵ ناگەڕێتەوە\nسەرۆکی کۆمسیۆنی باڵای سەربەخۆی هەڵبژاردنەکان ڕایگەیاند، لەماوەی دوو کاتژمێری داهاتوودا ڕێژەی دەنگدان لەسەر ئاستی پارێزگاکان بڵاودەکەنەوە و لە…\nڕۆیتەرز: ناردنی گازی کوردستان بەهاوکاریی ئیسرائیل هۆکاری بۆردومانەکەی ئێران بوو بۆسەر هەولێر\nدوای زیاتر لە دوو هەفتە لە گرتنەئەستۆی بەرپرسیارێتیی هێرشەکانی سەر هەولێر، بەرپرسانی عێراقی و بیانی زانیاری و وردەکاریی…


📊 بابەت 374,857 | وێنە 59,424 | پەڕتووک PDF 11,090 | فایلی پەیوەندیدار 43,900 | 📼 ڤیدیۆ 168 | 🗄 سەرچاوەکان 14,884\n📝 ئاگادارییەک بۆ ئەندامانی لقی سلێمانی سەندیکای رۆژنامەنووسانی کوردستان | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n📝 ئەنجوومەنی سەنديکای رۆژنامەنووسانی کوردستان، ئاگاداری تەواوی دەزگا راگەياندنەکانی هەرێمی کوردستان دەکاتەوە | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n📝 بانگەوازێک بۆ سەرجەم ئەندامانی لقی سلێمانی - سەندیکای رۆژنامەنوسانی کوردستان | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n👁 ئەم بابەتە 7,245 جار بینراوە\n📝 بەیاننامەی سەندیکای رۆژنامەنووسانی کوردستان | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n📝 بەیاننامەی سەندیکای ڕۆژنامەنووسانی کوردستان لە یادی (120) ساڵەی ڕۆژنامەگەری کوردی دا | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n📝 روونکردنەوەی لقی سلێمانی سەندیکای رۆژنامەنووسانی کوردستان سەبارەت بە کێشەکەی 6 ی حوزەیران لە سلێمانی | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n👁 ئەم بابەتە 3,368 جار بینراوە\n📝 سەندیکای رۆژنامەنووسانی کوردستان بڕیاری داخستنی کەناڵەکانی میدیا شەرمەزار دەکات | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n📝 سەندیکای رۆژنامەنووسانی کوردستان، لە کۆنگرەیەکی رۆژنامەوانیدا، ئاماری پێشێلکارییەکانی ئەمدواییەی کە دەرحەق بە رۆژنامەنووسان کراون لە ماوەی خۆپیشاندانەکان، دەخاتەڕوو | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\n☂ سەندیکای ڕۆژنامەنووسانی کوردستان | 🏷 پۆل: پارت و رێکخراوەکان | زمانی بابەت: 🏳 کوردیی ناوەڕاست | 👁🗨\nسەندیکای ڕۆژنامەنووسانی کوردستان\nلەساڵی 1998دا دامەزراوە و نزیکەی هەزاران ئەندامی هەیە.\n➕ ئەم بابەتە لەلایەن: (هاوڕێ باخەوان)ەوە لە: Jan 26 2009 9:36AM تۆمارکراوە\n✍ ئەم بابەتە بۆ دواجار لەلایەن: (بەناز جۆڵا)ەوە لە: Mar 1 2020 12:15PM باشترکراوە\n👁 ئەم بابەتە 3,578 جار بینراوە\n📷 فایلی وێنە 1.0.1 36 KB Jan 26 2009 9:36AM هاوڕێ باخەوان\n2. 👁 لە 6 مانگی 2019دا لە هەرێم پێشێلکارییەکان بەرامبەر ڕۆژنامەنووسان زیادیکردووە\n1. 👁 بانگەوازێک لە لقی سلێمانیەوە بۆ رۆژنامەنووسە مەیدانیەکانی سنووری لقەکەمان سەبارەت بە خۆپاراستن لە کۆرۆنا\n2. 👁 پێزانینی لقی سلێمانی بۆ رۆژنامەنووسان و زۆربەی کەناڵەکان\n4. 👁 روونکرنەک ژ لژنەیا بەرەڤانیکرنێ ژ ئازادیێن ڕۆژنامەڤانی ل سەندیکایا ڕۆژنامەنڤیسێن کوردستانێ\n5. 👁 سەندیکای رۆژنامەنووسان داوای جێبەجێکردنی رێنماییەکان دەکات\n6. 👁 سەندیکای رۆژنامەنووسان: خەڵاتکردنی رووداو سەرکەوتنێکی گەورەی میدیای کوردستانە\n7. 👁 لقی سلێمانی سەندیکای رۆژنامەنووسانی کوردستان روونکردنەوەیەک بڵاودەکاتەوە و تێیدا چەند داوایەک لە رۆژنامەنووسان دەکەن تا لەکاتی کارکردندا رەچاوی بکەن بۆ ئەوەی بتوانرێت کارەکان لەچوارچێوەی یاسادا چارەسەر بکرێت\n8. 👁 یاداشتی ناڕەزایی لقی کەرکوکی سەندیکای رۆژنامەنووسانی کوردستان دژی رێگری و دەستدرێژی کردنە سەر تیمی وارتیڤی لە کەرکوک\n📝 سەندیکای ڕۆژنامەنووسانی کوردستان لەبارەی کەیسی چەند ڕۆژنامەنووسێک هاتە دەنگ | 🏷 پۆل: بەڵگەنامەکان | زمانی بابەت: 🏳 کوردیی ناوەڕاست | 👁🗨\nسەندیکای ڕۆژنامەنووسانی کوردستان لەبارەی کەیسی چەند ڕۆژنامەنووسێک هاتە دەنگ\n📅 رۆژی دەرچوون: 29-10-2019\n➕ ئەم بابەتە لەلایەن: (هاوڕێ باخەوان)ەوە لە: Oct 31 2019 8:55AM تۆمارکراوە\n👌 ئەم بابەتە لەلایەن: (زریان سەرچناری)ەوە لە: Nov 2 2019 6:20PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Nov 2 2019 6:20PM باشترکراوە\n📷 فایلی وێنە 1.0.1 66 KB Oct 31 2019 8:56AM هاوڕێ باخەوان\n1. 👁 29-10-2019


چالاكێكی سیاسی كورد بە ناچار وڵاتی بەجێهێشت – زاگرۆس پۆست\nماڵەوە / کوردستان / چالاكێكی سیاسی كورد بە ناچار وڵاتی بەجێهێشت\nچالاكێكی سیاسی كورد بە ناچار وڵاتی بەجێهێشت\nدوو شه‌ممه 24 ئاب 2015\tکوردستان, مافی مرۆڤ, هەواڵ 298 جار خوێنراوه‌ته‌وه\nچالاكێكی سیاسی كورد بە ناچار وڵاتی بەجێهێشت و ئێستا لە شاری توركیە نیشتەجێ بووە.\nبە پێی هەواڵی گەیشتوو بە “زاگرۆس پۆست”، چالاكێكی سیاسی كورد بە ناوی “عەبدوڵڵا جەیرانی” خەڵكی شاری شاری سەقز بە پاش ئەوەیكە لە لایەن ئیدارەی ئیتلاعاتەوە داوای لێ دەكرێ خۆی بەو دەزگا حكومەتیە بناسێنێت، هەڵدێت و ئێستا نیشتەجێی وڵاتی توركیە بووە.\nتۆمەتەكانی سەر “عەبدوڵڵا جەیرانی” هاوكاریی و ئەندامیەت لە حیزبێكی نەیاری كۆماری ئیسلامی راگەیەندراوە.\nشایانی باسە، ساڵانە بە دەیان هاوڵاتیی كورد لە شارە جیاجیاكانی رۆژهەڵاتی كوردستان بە هۆی پەیوەندیی و چالاكی لەگەڵ حیزبە كوردییەكان لە لایەن كۆماری ئیسلامیەوە زەخت و گوشار دەخرێتە سەریان و بە ناچار مەجبوور دەبن وڵات بەجێبهێڵن و یان لە باشووری كوردستان یان لە وڵاتانی دیكە نیشتەجێ بنن.


ANF | ژنانی ئامەد: هەزاران سڵاو لە ئیمڕالی\nژنانی ئامەد: هەزاران سڵاو لە ئیمڕالی\nژنانی ویستیان سەرەنج بخەنە سەر بەرخۆدانی زیندانەکان لە دژی گۆشەگیری، بەڵام لە لایەن پۆلیسەوە رێگریان لێکرا. ژنان هاواریان کرد" هەزاران سڵاو لە ئیمرالی"، " بژی بەرخۆدانی زیندانەکان و " کوردستان گۆڕستانی فاشیستان".\nچوارشه‌ممه, 10 Feb 2021, 15:20\nگیراوانی دۆزی پەکەکە و پاژک لە زیندانەکانی دەوڵەتی تورک، بە ئامانجی کۆتایی هێنان بە گۆشەگیری و کۆتایی هێنان بە پیشێلکاریەکانی مافی مرۆڤ لە بەندیخانەکاندا، لە ڕۆژی ٢٧ی تەشرینی دووهەمی ٢٠٢٠ دەستیان داوەتە مانگرتن لەخوارد.\nمەجلسی ژنانی پارتی دیموکراتیکی گەلان-هەدەپە بۆ ئەوەی کە سەرەنج بخاتە سەر مانگرتن لە خواردن ویستی، لە بەردەوم بەندیخانەی تیپی (د)ی ئامەد ڕاگەیەنراوێک بدات. پیش ڕاگەیەنراوەکە پۆلیس پارکی خازال، پارکی کۆشوویۆ، بەردەم بەندیخانەی ئامەدی بە زرێپۆشی سەربازی گەمارۆدا. پەرلمانتارانی هەدەپەی ئامەد سەبرا گوزەل، ڕەمزیە تۆسوون، بەڕێوەبەری کۆمەڵەی هاوکاری کردنی بنەماڵەی گیراوان ( TUAY-DER)، بەریوەبەری کۆمەلەی پشتگیری و هاوکاری بەو بنەمالانەی کە کەسوکاریان ونکردووە بێشکەی شارستانیەت و بنەماڵەی گیراوان بەشداری چالاکییەکە بوون.\n'پۆلیس هەموو شوێنێکی گەمارۆ دا'\nبە سەدان پۆلیس لە بەردەم بەندیخانەی ئامەد کۆبوونەوە و ئەو شوێنەیان کردە دووبەشەوە و گەمارۆیان دا. بە هۆی ئاستەنگکردنی ڕاگەیەنراوەکە، ژنان دەربازی بینای رێکخستنی هەدەپەی ناوچەی پەیاسی بوون. دواتر بیناکەی هەدەپەش گەمارۆدرا. پۆلیس لەویش ڕێگەی بە ڕاگەیەنراوەکە نەدا . بەهۆی گەمارۆی پۆلیس پەرلمانتاری هەدەپە ڕەمزیە تۆسوون وتی، " ئێمە ویستمان ئەمرۆ لە بەردەم بەندیخانەدا ڕاگەیەنراوێکی جاپەمەنی بدەین. بەڵام بە هۆی گەمارۆی پۆلیسەوە رێگری لە ئێمە کرا کە ڕاگەیەنراوەکە بدەین. ئەمڕۆ ڕۆژی ٧٦ی چالاکی مانگرتن لەخواردنە. ئێمە دەنگی گیراوان دەگەێنینە هەموو جیهان. بۆ ئاشتی و ئارامی ئێمە لە مەیدانەکاندا دەبین."\nدوای ئەوە پۆلیس گووشاری خستە سەر ژنان کە بچنە حەوشەی بیناکە. ژنانیش درووشمی " ئێمە سەردەکەوین"، " هەزاران سڵاو لە ئیمڕالی"، " بژی بەرخۆدانی زیندانەکان" ، " کوردستان دەبیتە گۆرستانی فاشیستان" و " ئازادی بۆ گیراوانی سیاسی" یان وتەوە.\nلە تۆلۆسی فەرەنسا چالاکی بۆ "دادگایکردنی دیکتاتۆر" بەڕێوەچوو\nتاژێ یەکەمین چالاکی ٨ی ئاداری لە سێرت دەستپێکرد


كاریگەری دراما بیانیكان لەسەر منداڵ و خیزان\n19/7/2018 04:56 PM\nنووسینی: كاشما جەلال-خوێندكاری زانكۆی سلێمانی\nماوەیەكە زۆربەی كەناڵەكانی ڕاگەیاندن بە گشتی كەناڵە ئاسمانێكان بەتایبەتی ھەستاون بە ھێنانی دراما بیانێكان، بە تایبەتی (دراما توركیەكان) كە دیارترینیانە، زۆر جاریش بێگوێدانە بەسەرھات و ناوەڕۆكی ناو دراماكان ھەست نەكردن بە خاڵە سلبیەكانی لەسەر خێزان و منداڵ بە تابەتی ...\nتوێژەران و پسپۆڕانی بواری دەروونی و منداڵان جەخت لەوە دەكەنەوە كە منداڵ بەلاسایی كردنەوەی گەورەكان و دەوروبەرەكەی فێری ڕەوشت و هەڵسوكەوت دەبێت، هەرچەندە بە بە رێكوپێكی مامەڵەی لەگەڵ بكەیت، ئەوەندە زیاتر بە ڕێگایەكی ڕاستدا دەڕوات و دواڕۆژێكی گەشتر چاوەڕێی دەكات، بەڵام ئەگەر ژینگەو دەوروبەرەكەی خراپ بێت، ئەوا دەبێتە كارەساتێك و لە دەروونی منداڵەكە و كاریگەری لە سەر خوڕەوشت و دوا ڕۆژی دروست ئەكات ...\nنمونەش بۆ ئەم كێشەیە ئەوەیە كە دە زگاكانی ڕاگە یاندن بڵاویانكردەوە، لە یەكێك لە نەخۆشخانەكانی شاری هەولێر منداڵێكی تەمەن شەش ساڵان ئۆتۆمبێل لێی دەداو، قاچی ئەشكێت كاتێك دكتۆرەكان چارەسەر ی بۆ ئەكەن منداڵەكە ھاوار ئەكات و بە دكتۆرەكان ئەڵێت هەی بەریتانی، ئێوە دوژمنی منن، بۆ وام لێدەكەن؟ وەك ئاماژەیەك بۆ كاریگەری دراما بیانیە كان لە سەر ئەو منداڵە.\nنمونەیەكی تر، منداڵێك لە یەكێك لە گەڕەكەكانی شاری سلێمانی بە ھۆی یاری كردنیان بە شمشێری منداڵان چاوی ھاوڕێەكی كوێر ئەكات ھۆكاری سەرەكیش دراما كۆریەكانە كە بە چەندەھا ڕوداوی تێدایە بۆ مناڵ خراپەو منداڵیش كائینكە حەز بە لاسای كردنەوە ئەكات و ھەوڵ ئەیات بۆ دوبارە كردنەوەی كەسایەتی ناو دراماكان ...\nكاریگەری لەسەر خێزان\nدەربارەی خیزانیشەوە كاریگەری دراما بیانێكان وڕەنگدانەوەی لەسەر ژیانیان ھیچی كەم تر نیە لەوە ی منداڵ ، زۆرجار لەئەنجامی سەرسامبون و پرۆسەی لاسایكردنەوەی مرۆڤ جۆرێك لەرەفتار و شێوە ژیان هەڵدەبژێریت كە نامۆیە بەكلتور و بەهای كۆمەڵگاكەی خۆی وهەڵبژاردنی ئەو رەفتار و شێوە ژیانە زەمەنی نەهاتوە نامۆیە، ئەمە زۆر بەرونی لەو دراما دوبلاژكراوانەدا دەبینین كە لەزۆربەی ماڵەكاندا بوونی هەیە، وایكردوە ژمارەیەكی زۆر لەژن و پیاو كوڕ‌و كچ و مناڵ و هەرزەكار و گەنج و پیر لەهەموو چین و توێژەكان بەخۆیەوە سەرقاڵ بكات، كارێكی كردوە كە رۆژانە بیربكەنەوە ئاخۆ دەبێت لە ئەڵقەی داهاتودا چی رودەدات؟ دوور لەوەی كە ئەم درامایانە تا چەند كاریگەری خراپی كردۆتە سەر ژیانی رۆژانەیان، ئەم درامایانە وای كردووە زۆربەی پیاوەكان لاسای ئەكتەرو كەسایەتیە سەرەكیەكانی ناو دراماكە بكەنەوەو لە كاتێكدا ھاوسەری خۆیان ھەیە و ھەڵی خۆشەوستە كۆنەكەیان ئەدەنەوە یان ئافرەتكی نۆێ ئەناسن و منداڵ و ھاوسەرەكانیان فەرامۆش ئەكەن، كاریگەریشی بۆ سەر ئافرەتی كوردو كچی كوردیش ئەبێت بەوەی حەز ئەكەن ھاوسەرەكانیان وەك فڵان كارئەكتەری دراماكە بێت وەك ئەو جل ببۆشێت وەك ئەو یادی ھاوسەرگیری و یادی لە دایك بونی بۆ بكات، لە كاتێكا بێ ئەوەی بیر بكەنەوە كە زۆربەی ئەم زنجرە دۆبلاژكراوانە خەیاڵن و دوورن لە واقیعەوە.\nلایەنێكی تری خراپی ئەم دراما توركیانە ئەوەیە ئەو منداڵانە یە كەلەدایك دەبن نیە كە دایكی یان باوكی ئەم منداڵە كێیە؟ ئەمەش ڕەنگە بۆ كلتورو داب و نەریتی ئەوان ئاسای بێت بەڵام بۆ نەتەووی كورد بە حوكمی ئەوەی نەتەوەیەكی ئیسلامە ئەم دیمەنانە لایان جێگەی قبوڵ نیە، لایەنێكی خراپی كەی ئەم درامایانە بۆتە ھۆی كەم بونەوەی پەیوەندیە كۆمەڵایەتێكان كەم بونەوەی سەردانی كردنە ماڵە خزم و كەس و كار ...\nشەرتش نییە ھەموو درامایەكی توركی یاخود بیانی بەو چەشنە خراپ بێت كە ئێمە بینومانەو لێی تێگەیشتوین ئەشێ ھەمو شتیك لایەنی باشو خراپی ھەبێت، ئەشێ پێوست بێت ئەم درامایانە ھەبێت بۆ ئاشنا بونمان بە زمان و چۆنیەتی گوزەرانكردیان و عادات دابو نەریتمان، ئەشیت دراما ھەبێت پڕی بێت لە پەند بەڵام ئیمە بێئاگاین لێی، ئەشێ خەتای كەناڵەكانیشی تێدا بێت بەھۆی نەزانینیان لە ھەڵبژاددنی دراما توركێكاندا، یاخود كڕینی ئەو درامایانەی نرخیان مادیان كەمەو كەمەو پارەیەكی كەمتری پێ ئەیەن، ئەشێت خەتای خۆمانی تایا بێت كە ئێمە ھەمیشە لایەنە باشەكانی دراماكە فەرامۆش ئەكەین و لەیەنە خراپەكان وەرئەگرین، لە كاتێكا ئێمە ئەتوانین سود لەو ھەڵانە وەربگرین كە لە دراماكانە ھەن تا دوربكەوینەوە لە دوبارە كردنەوەیان ...\nبۆ چارەسەر كردنی ئەم كێشەیەش پێویستە لێژنەیەك پێكبهێنرێت لە پسپۆڕان و دەروونناسان بۆ ئەوەی بەدواداچوون بۆ كـــــارو پرۆگرامەكانی تەلەفزیۆنەكان و كەناڵە ئاسمانییەكان بكەن، واتە سنوورێك دابنێن بۆ كاری دۆبلاژو وەرگێڕان، بۆ ئەوەی بە ئارەزووی خۆیان فلیم و دراما دۆبلاژ نەكەن، ئەمە لەلایەك لە لایەكی كەشەوەوە ڕێگە بگیرێ لە منداڵەكان بۆ سەیر نەكردنی ئەو درامایانەی دیمەنی نەشیاوی تیایە یاخود لابردنی ئەو دیمەنە نەشیاو خراپانەی لە زنجیرەكەدا ھەیە ، تەرخانكردنی بودجەیەكی باشتر لە پێناو كڕینەوەی بابەت و زنجیرە درامای باشتر كە سود بگەێەنێت ....


بەختیار شاوەیس: قازانجی هەرێمە پابەند بێت بە ڕێككەوتنەكەی لەگەڵ بەغدا - تۆڕی میدیایی خەڵک\nوتەبێژی فراكسیۆنی یەكێتی لە ئەنجومەنی نوێنەرانی عیراق ڕایدەگەیەنێت: هەرێم پابەندكراوە ڕۆژانە لە ٢٥٠هەزار بەرمیل نەوت كەمتر ڕادەستی سۆمۆ نەكات.\nد.بەختیار شاوەیس وتەبێژی فراكسیۆنی یەكێتی لە ئەنجومەنی نوێنەرانی عیراق ڕایگەیاند:”حكومەتی هەرێم پابەندكراوە ڕۆژانە لە ٢٥٠ هەزار بەرمیل نەوت كەمتر ڕادەستی كۆمپانیای سۆمۆ نەكات”.\nد.بەختیار شاوەیس وتیشی:”ڕێككەوتنەكە حكومەتی هەرێم پابەند دەكات مووچە بەبێ لێبڕین دابەش بكات، قازانجی حكومەتی هەرێمە پابەند بێت بە ڕێككەوتنەكەی لەگەڵ بەغدا”.\nخەڵك وتەبێژی جێگری سەرۆكی حكومەتی هەرێمی كوردستان ڕایدەگەیەنێت، لە پڕۆژەیاسای بودجەدا دوو پێشنیار سەبارەت بەشایستە داراییەكانی هەرێم هەیە،…\n25 ئازار 2021 9.31 pm\nخەڵك وتەبێژی جێگری سەرۆكی حكومەتی هەرێمی كوردستان ڕایدەگەیەنێت، لە پڕۆژەیاسای بودجەدا دوو پێشنیار سەبارەت بەشایستە…


بۆچی دەبێ ڤیتامین دی وەرگرین؟\nپرسیارگەلی زۆر هەن لەسەر ڕۆڵی ڤیتامین دی لەشەڕی دژی ڤایرۆسی کۆڕۆنا، بۆ ئەو مەبەستە کۆمسیۆنی ڕاوێژکاری شارەزایان لەسەر خۆراک و چاودێری تەندروستی، هەروەها ئەنستیتۆی نیشتمانی باشترین چاودێری تەندروستی چاوپێداخشاندنی خێرایان بەسەر بەڵگەکانی پەیوەست بەوەدا کردوە کە لەو ڕاپۆرتەدا وەڵامی بەشێک پرسیارەکان دراوەتەوە:\nڕێنماییان چی بووە؟\nلەماوەی پاندێمێکی ڤایرۆسی کۆڕۆنادا زۆربەی خەڵکی لەماڵەوەدا دەمێننەوە، ئەوەش وادەکات خەڵکی کەموکورتیان لەوەرگرتنی بڕی پێویستی ڤیتامین دی هەبێ.\nبەشێوەیەکی ئاسایی زۆربەی خەڵکی ڤیتامین دی‌یان لە دەرەوە دەستدەکەوێ، پێستی مرۆڤ لەکاتی بەریەککەوتنی لەگەڵ خۆردا ڤیتامین دی دروستدەکات.\nلەڕێنماییەکانی خزمەتگوزاری تەندروستی گشتی بەریتانیا لەو بارەیەوە هاتوە، ئەگەر خەڵکی کاتی پێویست لەدەرەوە بەسەرنەبەن پێویستە ڕۆژانە بڕی (١٠ مایکڕۆگرام) ڤیتامین دی وەربگرن.\nهەروەها لەبەریتانیا بەهۆی ئەو کەشوهەوا تایبەتەی هەیەتی، لەماوەی پێش پاندێمێک و هاتنی کۆڕۆناشدا ساڵانە لەنێوان مانگەکانی (تشرینی یەکەم) بۆ (ئازار) خەڵکی ڕێنمایی دەکەن ڤیتامین دی بەکاربهێنن.\nبەڵگەنامەکان ئەوەیان دەرخستوە کە پێستی تاریک لەوانەیە بڕی پێویستی ڤیتامین دی دەستنەکەوێت هەتا ئەگەر هاتوو ماوەی پێویستیش لەدەرەوە بمێنێتەوە، بۆیە ئەو کەسانەی پێستیان تاریکە ڕێنمایی دەکرێن ساڵەکە بەتەواوی ڤیتامین دی وەربگرن.\nلە بەریتانیا بەڵگەکان نیشانداوە کەمینە نەتەوەکانی ئاسیا و ڕەش پێستەکان لەکاتی گرتنی ڤایرۆسی کۆڕۆنادا بەتوندی توش دەبن و ژمارەی مردنیش تێیاندا بەرزبوە، بەشێکی بەهۆی کەمی ڤیتامین دیەوە بووە.\nڤیتامین دی گرنگە بۆ تەندروستی ئێسقان و ددان و ماسولکەکان، کەمی بڕی پێویستی ڤیتامین دی لە لەشدا دەبێتەهۆی لاوازی ئێسقانەکان و ئێسکە نەرمە.\nچەند پێشنیازێك هەیە لەو بارەیەوە کە، ڤیتامین دی بۆ بەهێزکردنی سیستەمی بەرگری باشە و شەڕی دژی توشبوون بە ڤایرۆس و میکڕۆبەکان دەکات، لەوانە ئەنفلۆنزا.\nئایا ڤیتامین دی ڕێ لەتوشبوون بە کۆڕۆنا دەگرێ؟\nڕاپۆرتەکە ئەوەی دەرخستوە، لیژنەی گەورە ڕاوێژکارانی شارەزایان دەڵێن هیچ بەڵگەیەک نیە پاڵپشتی ئەوەبکات کە وەرگرتنی (تەواوکاری) ڤیتامین دی ببێتەهۆی ڕاگرتن یان چارەسەری ڤایرۆسی کۆڕۆنا.\nبەڵام زانایان لەو باوەڕەدان وەرگرتنی ڤیتامین دی بەشێوەیەکی بەرفراوان سودی تەندروستی هەیە و ئاستی بەرگری بەرزدەکاتەوە، بەتایبەتی لەماوەی پاندێمێکی کۆڕۆنادا بۆ ئەوەی خەڵکی بەشێوەیەکی ڕێک و تەندروست بمێننەوە ڤیتامین دی ڕۆڵی کارای دەبێت.\nهەندێک توێژینەوە پێشنیازیان کردوە، کەمی ڤیتامین دی لەکاتی توشبوون بەڤایرۆسی کۆڕۆنادا باری نەخۆشەکە خراپتردەکات، بەتایبەتی لەکاتی هەوکردنی سیەکاندا.\nپرۆفیسۆر (جۆن ڕۆدس)، پرۆفیسۆر لە زانکۆی لیڤەرپوڵی پزیشکی دەڵێ ڤیتامین دی دژە کاریگەرەکانی هەڵاوسانە، ئەوە لەو نەخۆشانەی کە بەتوندی توشی ڤایرۆسی کۆڕۆنا دەبن دیارە کە سیەکانیان توشی هەڵاوسانی زۆردەبێ و چاکبونەوەیان ئاسان نیە، لێرەدا هەبوونی بڕی پێویستی ڤیتامین دی گرنگە.\nئایا پێویستە بڕێکی زۆر ڤیتامین دی بەکاربهێنین؟\nنەخێر، ئەگەرچی وەرگرتنی ڤیتامینەکان لەوانە ڤیتامین دی بەگشتی سەلامەتە بەڵام لەگەڵ ئەوەشدا وەرگرتنی بڕی زۆر و هەموو ڕۆژێک مەترسیداردەبێت لەدرێژ مەودادا، بۆ خەڵکی پێگەیشتوو پێشنیارکراوە ڕۆژانە بڕی (١٠ مایکڕۆگرام) ڤیتامین دی بەکاربهێنێ، وە بەکارهێنانی زیاتر لە (١٠٠ مایکڕۆگرام) لەڕۆژێکدا کاریگەری خراپی تەندروستی دەبێت، وەرگرتنی بڕی زیادەی ڤیتامین دی دەبێ لەژێر ڕێنمایی دکتۆردا بێت.\nئەو کەسانەی کێشەی گورچیلەکانیان هەیە، یان بارێكی خراپی تەندروستیان هەیە پێویستە لەژێر ڕێنمایی دکتۆردا ڤیتامین دی بەکاربهێنن.\nئایا ڕێجیمی خۆراک چەندە کاریگەرە؟\nوەرگرتنی خۆراکی پێویست و هەمەچەشن بەشێوەیەکی هاوسەنگ دەتوانێ یارمەتی باش ئیشکردنی سیستەمی بەرگری لەشی مرۆڤ بدات.\nئەو خۆراکانەی بە ڤیتامین دی دەوڵەمەندن بریتین لە ماسی چەور و هێلکە، هەروەها خواردنەکانی بەیانیان لە دانەوێڵەکان و ماست و شیر و هێلکە لە باشترینەکانن کە ڤیتامین دی باشیان لەخۆوەگرتوە.


کوردیپێدیا - ئەنجومەنی وەزیرانی هەرێمی کوردستان لە پەیامێکدا هێرشە موشەکییەکەی سەر فڕۆکەخانەی ئەبها لە سعودیە ئیدانە دەکات\n📝 ئەنجومەنی وەزیرانی هەرێمی کوردستان لە پەیامێکدا هێرشە موشەکییەکەی سەر فڕۆکەخانەی ئەبها لە سعودیە ئیدانە دەکات | پۆل: بەڵگەنامەکان | زمانی بابەت: 🏳 کوردیی ناوەڕاست\nئەنجومەنی وەزیرانی هەرێمی کوردستان لە پەیامێکدا هێرشە موشەکییەکەی سەر فڕۆکەخانەی ئەبها لە سعودیە ئید\nبەتوندی ئیدانەی ئەو هێرشە مووشەکییە دەکەین کە دوێنێ چوارشەممە 12-06-2019 کرایە سەر فڕۆکەخانەی ئەبها لە شانشینی سعوودیە و لە ئەنجامدا بیست و شەش کەسی سڤیل بریندار بوون و زیانی گەورەش بەر فڕۆکەخانەکە کەوت.\nهیوای چاکبوونەوە بۆ برینداران دەخوازین.\nئەنجومەنی وەزیرانی هەرێمی کوردستان\n📅 رۆژی دەرچوون: 13-06-2019\n➕ ئەم بابەتە لەلایەن: (هاوڕێ باخەوان)ەوە لە: Jun 13 2019 10:58PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Jun 14 2019 1:17PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jun 14 2019 1:17PM باشترکراوە


یەكێتی و گۆڕان كۆبوونەوەو تاووتوێی پرسی ئاڵوگۆڕی پۆستەكانی حكومەتی خۆجێیی پارێزگای سلێمانی و هەڵەبجەو ئیدارەی گەرمیان و راپەڕینیان كردووە و هاوڵاتی ناوی بەشێك لەو كاندیدانە ئاشكرا دەكات.\nبەپێی رێككەوتنی یەكێتی نیشتمانی كوردستان و بزوتنەوەی گۆڕان، وادەی هەڤاڵ ئەبوبەكر وەك پارێزگاری سلێمانی ماوەیەكی زۆرە كۆتایی هاتووەو بڕیارە بەمزووانە ئاڵوگۆڕ بەپۆستی پارێزگاری هەڵەبجەو سلێمانی بكرێت لەنێوانیاندا.\nدوێنێ سێشەممە 17ی ئایار، وەفدێكی یەكێتی سەردانی گردی زەرگەتەیان كردو لەگەڵ بزوتنەوەی گۆڕان پرسی ئاڵوگۆڕی پۆستەكان و چەند پرسێكی دیكە تاووتوێ كران.\nبەپێی بەدواداچوونەكانی، هاوڵاتی كە لەچەند سەرچاوەیەكی ناو یەكێتی و گۆڕانەوە دەستی كەوتووە، یەكێتی داوای لەگۆڕان كردووە ئاڵوگۆڕ لە پۆستی پارێزگاری سلێمانی بەمزووانە بكرێت، بەڵام پارێزگاری هەڵەبجە وەك خۆی بمێنێتەوەو گۆڕانیش داوای پۆستی پارێزگاری هەڵەبجە دەكات و یەكێتی پێیان راگەیاندوون لەشوێنی دیكە پۆستتان پێدەدەین لەجێگەی پارێزگاری هەڵەبجە.\nیەكێتی نیشتمانی كوردستان دەیەوێت لەپێش ساڵیادی یەكێتیدا كە 1ی حوزەیران دەكات ئاڵوگۆڕ لەو پۆستانەدا بكرێت و بزوتنەوەی گۆڕانیش لاری لەوادەكەی نییە.\nیەكێتی نیشتمانی كوردستان ناوی كاندیدانی بۆ پۆستی پارێزگاری سلێمانی بریتین لە(شاناز ئیبراهیم ئەحمەد، ئەندامی دەستەی كارگێڕی مەكتەبی سیاسی یەكێتی و سەرپەرشتیاری مەڵبەندی 1ی سلێمانی، عیززەت صابر، ئەندامی سەركردایەتی یەكێتی و ئاوات محەمەد قایمقامی ناوەندی سلێمانی).\nبەپێی بەدواداچوونەكانی هاوڵاتی، شاناز ئیبراهیم ئەحمەد پۆستی پارێزگاری سلێمانی وەرنەگرێت چانسی عیززەت صابر بۆ پۆستی پارێزگاری سلێمانی زیاترەو قوباد تاڵەبانی جێگری سەرۆكی حكومەت پشتیوانی دەكات، لەبەرانبەر ئاوات محەمەد، قایمقامی سلێمانیدا.\nئەندامێكی جڤاتی نیشتمانی بزوتنەوەی گۆڕان كە نەیویست ناوی بهێندرێت ئەوەی دووپاتكردەوە كەچەند مانگێكە یەكێتی داوای كردووە ئەو ئاڵوگۆڕە لەپۆستە خۆجێییەكانی سلێمانی و هەڵەبجەدا بكرێت.\nهەروەها وتیشی:» لای بزوتنەوەی گۆڕان كاوە عەبدوڵا، رێكخەری ژووری حكومەت و پەرلەمان كەسی یەكەمە بۆ پۆستی قایمقامی سلێمانی».\nهاوكات باسی لەوەشكرد، بۆ پۆستی سەرۆكی ئەنجومەنی پارێزگای سلێمانی، تائێستا لەنێوان بەرزان محەمەد، جێگری سەرۆكی ئەنجومەنی پارێزگاو رێبوار ئەحمەد سەرۆكی فراكسیۆنی گۆڕان لەئەنجومەنی پارێزگادایەو چانسی بەرزان محەمەد زیاترە.\nدەربارەی پۆستی پارێزگاری هەڵەبجە، ئەو ئەندامەی جڤاتی نیشتمانی گۆڕان پێیوابوو كە نزار مەحمود كەئەندامی جڤاتی نیشتمانی گۆڕانە لەهەڵەبجە یەكێكە لەكاندیدەكان و كاندیدێكی دیكەی عەشیرەتی كۆكۆیی هەیە، بەڵام هێشتا ئەو پرسە لەگەڵ یەكێتی نیشتمانیدا یەكلایی نەكراوەتەوە، وتیشی:» یەكێتی نیشتمانی دەیانەوێت پارێزگاری هەڵەبجە هەر كاك ئازاد تۆفیق بێت لەپشكی یەكێتی و دەیانەوێت لەسەرپەرشتیاری ئیدارەی سەربەخۆی راپەڕین و گەرمیان پۆستی دیكە بدرێتە گۆڕان، بەڵام تائێستا گۆڕان داوای پۆستی پارێزگاری هەڵەبجە دەكات».


ئەو ڕۆژگارە بەسەر چوو کە دەسەڵاتی سیاسی لە کوردستاندا ، بە هۆی هه ندێ ڕوشنبیری حیزبیەوە خەریکی گوتارو دروشمی کلاسیکی وتەقلیدی سادە بن بۆ داپۆشینی قەیرانە سیاسیەکان کوردستاندا.\nکۆی گشتی ئەو ووتارانە لە ناو ئەدەبیاتی حیزبی و سوشیال میدیادا دەنوسرێ ، دەچێتە چوارچێوەی خزمەتکردن بە زیندوکردنەوەی دروشمە تەقلیدییەکان یان لایەنی کەمی ئەو ووتارو نوسینانە نەیانتوانیە دەرگایەکی نوێ لەسەر گوڕانکاریە نوێکانی دنیای ئازاد و مافەکانی مرۆڤ و مافەکانی ئافرەت یان پرنسیپەکانی دروستکردنی دەوڵەتێکی مەدەنی یان مافی هاووڵاتی بوون لە ناو سیستەمی سیاسی وکایەی حیزبی سیاسی دا جێگیربکەن.\nبۆ کاڵکردنەوه ی دروشمە تەقلیدییەکان و ڕووبەڕووبوونەوەی ئەو گرفتانە پێویستیمان بە دەستە بژێری ڕوشنبیری مەنهەجی هه یە ، واتا بەو مانایەی کە خوڵقێنەری فکرو دیدی نوێ بن . ڕوشنبیرانی کورد دەبێ واز لەو دیدە سیاسیە پەڕگیرە بهێنی ، کە بەردەوام خەریکی دروشمێکی بێلەزەتی سواون بۆ زیندوکردنەوەی دروشمە تەقلیدییەکان لە ناو دەسەڵات و حیزبی سیاسیدا.\nکێشەی جەوهەری کورد لەم ژینگە سیاسیەدا، بریتیە لە نەبوونی چوارچێوەییەکی گشتی بۆ ڕێکخستن و ئامادەسازی گوڕانکاری بنچینەی لە ناو کایەی سیاسیدا،بە تایبەتی گوڕانکاری دروشمە تەقلیدییەکان بۆ دروشمی واقیعی کە لەگەڵ هه لومەرجی بابەتی ودەوروبەردا بگونجێ .ئمڕو کوردستانی عێراق لە هه موو کات زیاتر پارچە پارچەترو دابەشکراوترە لەدوای 30 ساڵ لە دەسەڵاتی سیاسی خۆبەخۆیی نەیانتوانیەوە وازلە دروشمی تەقلدییەکان بهێنێ، وە گوڕانکاری بەسەر شێوازی کارکردنی سیاسەت وحیزبایەتی بکات. یان مودیلێکی نوێ لەکارکردن بخوڵقێنی وەلایەنی کەمی چوارچێوەیەکی گشتی دامەزرێنی، بۆکۆکردنەوەی کۆی هێزە سیاسیەکان بە جیاوازکانیانەوە ڕێکبخاتەوە.\nلە ڕاستیدا ئێمە خاوەنی مەخلوقگەرێکی خراپین لەناو دەسەڵات و حیزبدا، جۆری پەروەردەی سیاسی وحیزبی ئێمە تەنها بۆ دروستکردنی سەرکردەی پیرۆز وسازش وقیزە قیزێکی بێ ناوەرۆک بێ مانایە. هیچ کۆمەڵگایەک هێندەی ئێمە خوازیاری دروستکردنی سیستەمێکی توتالیتاری یان سەرکردەی ڕەمزی نین ، بەتایبەتی لە ڕێگای ووتنەوەی دروشمە کۆن تەقلیدییەکان. توانای گوڕانکاریمان نیە ووزەی ئێمە تەنها بۆ شکاندن و بێ هێزکردنی تواناکانی خۆمانە. هه موو ئەم کێشەیە ڕەگەکانی لەوە وە سەرچاوەی دەگرێت ،کۆی گشتی هێزەسیاسیەکان لە هه رێمی کوردستان ،هێزێکن کە خۆیان بە گەمەکەری سیاسی یەکەم دەبێنن ئەوانی تر بە ناپاک و خائین لە قەڵەم دەدەن .یان بە پاشکۆو ئەجندای دەرەکی پێناسە دەکەن ، ئەم شێوازە بۆ کۆی گشتی هێزە سیاسیەکانی کورد ڕاستە چونکە هه موو خاوەنی حەقیقەتی ڕەهان هیچ هێزێکی سیاسی کوردی توانای قبوڵکردنی جیاوازێکانی هێزی بەرامبەری نیە.\nبە کوردی و کورتی بۆ ئەوەی ژینگەی سیاسی هه رێمی کوردستان بگەڕێنینەوە بۆ شێوازی سروشتی خۆی، پێویستمان بە کاری دەستەجەمعی تەواو هەیە . پێشوەختە هه موو هێزە سیاسیەکان دەبێ جیاوازییەکانی یەکتری بسەلمێنن . لەناو چوارچێوەیەکی گشتیدا وە لەسەر بنەمایی ئەم جیاوازییە دەتوانین بچنە دیالۆگی جدی بۆ وەرگرتنی بڕیاری هاوبەش ، چونکە ئەو سەردەمە کۆتایی هات کە تەنها هێزێکی سیاسی بەناو هه موو کۆمەڵگاوە بدوێ.


خۆپیشاندانەکانی عێراق تا چەند کاریگەری لەسەر دابەشکردنی مووچەی هەرێم دەبێت؟\nدوای ئەوەی لە یەکی ئەم مانگەوە لە شارەکانی عیراق بەگشتی و بەغدا بەتایبەتی لەلایەن بەشێک لە ھاوڵاتیانەوە خۆپیشاندان بەڕێوەدەچێت، ترس و دڵەڕاوکێی لای موچە خۆرانی هەرێمی کوردستان دروستکردووە لەسەر نەناردنی پارە لەلەیەن بەغداوە بۆ هەرێم.\nشیروان میرزا، ئەندامی پەرلەمانی عێراق لە فراکسیۆنی یەکێتی سەبارەت خۆپیشاندانەکانی عێراق تا چەند کاریگەری لەسەر دابەشکردنی مووچەی هەرێم دەبێت بە تۆڕی میدیایی بینەری راگەیاند، "خۆپیشاندانەکانی عێراق هیچ کاریگەرییەرکی لەسەر مووچەی هەرێم دروست ناکات، دابەشکردنی مووچەی لەکاتی خۆیدا و بەبێ دواکەوتن دابەش دەکرێت".\nبڕیارە لە سەرەتای هەفتەدا دابەشکردنی مووچەی مانگی تەموزی مووچەخۆرانی هەرێم دەستپێبکاتەوە، بەپێی خشتەی دابەشکردنی مووچە لەوەزارەتی دارایی لە رۆژانی یەکشەممە و دووشەممەی هەفتەی داهاتوودا مووچەی وەزارەتی پێشمەرگە و لیواکان دابەشدەکرێت.\nسێ کۆمپانیای ئینتەرنێت قەرەبووی هاوڵاتیان دەکەنەوە


7هۆکاری سەرنج ڕاکێش و جیاوازی «ماریۆ بارگاس ئیۆسا» بۆ خوێندنەوەی کتێب | پایگاه اطلاع رسانی اصلاح\nئایا فره‌ژنی هه‌یه...؟ ئه‌گه‌رهه‌یه چۆنه!؟ (959)\nدیاردەی مەرگی كتوپڕ لە نێوان زانست و ئیماندا (860)\nپاككردنه‌وه‌ى دڵ و ده‌روون (15,757)\nئیسلام و کورد (13,517)\nنامه‌ی باوكێك بۆ منداڵه‌كه‌ی (12,950)\nباڵاپۆشی ئیسلامی و کاریگه‌ری له‌سه‌ر گه‌شه‌پێدانی ئاسایشی کۆمه‌ڵایه‌تی (12,652)\nکورتەیەک له ژیانی حەزره‌تی مەحوی (11,730)\n7هۆکاری سەرنج ڕاکێش و جیاوازی «ماریۆ بارگاس ئیۆسا» بۆ خوێندنەوەی کتێب\nئامادەکردن: هێمن عەبدوڵڵاپوور- بەشی کوردی ئیسلاح وێب\nماریۆ بارگاس ئیۆسا(به ئیسپانیایی:Mario Vargas Llosa)، لە دایکبووی سالی 1936 و بەرندەی خەڵاتی نۆبێلی ئەدەبیات له ساڵی 2010، یەکێک له ناودارترین نووسەرانی ئامریکای لاتینه. ئەو ڕۆمان نووسە پێرۆییە لە ساڵی 1994، وەک ئەندامی ئاکادێمیای ئیسپانیا هەڵبژێردراوە و لە زۆربەی زانکۆکانی ئامریکا، ئامریکای باشوور و ئورووپا وانەی گوتۆتەوە. ئیۆسا لە ساڵی 1995دا توانی خەڵاتی سێروانتێس(Cervantes Prize) -گرینگترین خەڵاتی ئەدەبی نووسەرانی ئێسپانیۆلی زمان- بەدەست بێنێ. ئەو نووسەرە بلیمەتە هەروەها لە ساڵی 1996 خەڵاتی ئاشتی ئاڵمانیای پێ بەخشرا. ئیۆسا نووسەری کتێبگەلێک وەک جەژنی بزن(به ئینگلیسی: The Feast of the Goat) و گفتوگۆ لە کاتێدڕاڵ (به ئینگلیسی: (Conversation in the Cathedral، کتێب خوێندنەوە به دیاردەیەکی سێحراوای دەزانێ کە هەلی مانەوە و ژیانی دووبارەی پێ دەبەخشێ. هەروەها دەڵێ: بۆچوون و تیگەیشتنی من سەبارەت به ژیان و خەڵک، ئەو تێڕوانینەی بۆ ساز کردووم که ژیان تەنها بریتی نییە لەو ژیانه ئاساییەی کە مرۆڤەکان لەگەڵ یەک بەسەری دەبەن، بەڵکوو ژیانێکی تریش بوونی هەیە کە نووسەرانی مەزن - بە هەست و قەڵەمی بەهێز لە کتێبەکاندا- دەیخوڵقێنن.\nئێۆسا له میانەی وتارێکدا له زانکۆی دۆ لا سالیی (De La Salle University) فیلیپین، کە هەر لەو زانکۆیەش دکتۆرای فەخری پێ بەخشرا، 7 هۆکاری شایانی باس و جێگای سەرنجی سەبارەت به گرینگی و پێویستی خوێندنەوەی کتێب خستە بەردەم ئامادەبووان، که بریتی بوون له:\n1.کتێبە باشەکان، ڕوحی بەرزەفەڕی مرۆڤ دەبزوێنن و چوارچێوە و ئاستی داخوازی و ئاواتەکانی فراوانتر دەکەن. گرینگرتین ڕووداوی ژیانی من کاتێک بوو کە فێری خوێندنەوە بووم و توانایی منیش لە گوتنی چیرۆک و نووسینی ڕۆمان بۆ ئەم فێربوونە دەگەڕێتەوە. ئەگەرچی هیچ هۆکارێکی دیاریکراو بۆ کۆتایی هێنان به ڕۆمانێکی باش بوونی نییە بەڵام لە ڕاستیدا ئەدەبیات هەمیشە شوێنەرای خۆی لەسەر خوێنەر دادەنێت که دەکرێ به شێوازی هەستێکی پڕ لە ڕەزامەندی یا هاندرێک بەرەو خێر و چاکه بێت و بە هەر چەشنێک بێ ژیانی مرۆڤەکان به خوێندنەوەی کتێب، دەوڵەمەند و پڕ پیت و هێز دەبێت.\n2. بە خوێندنەوەی کتێبە باشەکان، له شاراوەترین ڕەهەندەکانی ناخمان هەست دەکەین که له کەلتوور و فەرهەنگێک نزیک بووینەتەوە. خوێندنەوە، هەر بەو جۆرەی که پێناسەی هەست و دەرک و ویست و ئاکارەکانمانه، زانیاریشمان سەبارەت به ناسینی ناخ و دەروون، زەبەند و زێدەتر دەکات.\n3. ئەدەبیات باشترین چەک بۆ بەرەنگاربوونەوەی وشکەڕۆیی و چەقبەستووییە. به ڕای من کتێبە باشەکان، چاکترین ئامێرن بۆ داکۆکی له هەمبەر بڕوا بەلاڕێداچووەکانی خەڵک و زمان و داب و نەریتەکان. سەرەڕای هەمووی ئەو جیاوازییانه، ئەو شتەی کە به شێوازێکی هاوبەش لە نێو هەموو ژن و پیاوێکدا، به ڕابردوویەکی جیاوازەوه، حوکم دەکات، لە هەموو شتێک گرینگترە؛ چونکە هەموومان مرۆڤین و هەر هەمووشمان به هۆی گرفت و بەربەستە هاوشێوەکان دەکەوینە تەنگانە و پێویسته بۆ مانەوە و بەسەربردنی ژیانێکی سەرکەوتوو بەسەریاندا زاڵ بین.\n4. ئەدەبیات دوژمنی سروشتی سەرجەم دیکتاتۆڕەکانه. ئەدەبیات ناڕەزامەندی - بە مەبەستی گەشە- له جیهاندا زۆر دەکات و خوێندنەوە هەستی هیوا و ئاواتی هەبوونی کۆمەڵگایەکی باشتر لە ناخی هاووڵاتییاندا بەدی دێنێ؛ تا خەڵک بتوانن ئازادانه به دوای وەدی هێنانی ئاوات و خەونەکانیان بکەون. کاتێک کەسێک دەخوێنێتەوە، ڕەخنەگرانه هەڵوێست دەگرێ تا دونیای ڕاستەقینه لە دونیای کتێبەکان نزیک بکاتەوە. ئەدەبیات خواستی دەروونیمان بۆ گۆڕان و بەرەنگاربوونەوە لە هەمبەر دیلی و ژێردەستی که هەر لە کاتی لە دایکبوونەوە تا کاتی مەرگ دەیهەوێ کۆنترۆڵمان بکات، دەبزوێنێ و دەیخاتە گەڕ.\nکتێب خوێندنەوە هەرەوەها ئامێرێکه که دەتوانێ له جەنگەی شێواوی و هاڵۆزی باوەڕەکاندا، بەرەنگاری هەموو خواری و لارییەکانی جیهان ببێتەوە و وەک ڕێگایەک وایه که به هۆی ئەو دەتوانین لە پێناویدا بۆ گۆڕینی جیهان خەبات بکەین و لەو دونیا خەیاڵاوییەی وا بە هەموو کەموکورتییەکەوە خوڵقاندوومانە، نزیکی بکەینەوە.\n5. خوێندنەوە باشترین جۆری سەرگەرمی و ڕابواردنە. تەنانەت ئەو کاتەی وا وشەکان تێکەڵاو و ئاوێتەی یەکتر دەبن، ڕەنگ و بۆنێکی سێحراوی بە خۆیان دەگرن و دەلاقەیەک بۆ ژیان و ئەزموونێکی جیاواز و تازه دەکەنەوە.\n6. خوێندنەوه بنچینە و ژێرخانی ڕاهێنای مرۆڤە سەربەستەکانه. لە بەعزه کۆمەڵگایەک، چەمکێک هەیە که دەڵێ: خوێندنەوە سەرگەرمی و چێژێکه که دەکرێ له ژیان و ئەزموونەکانی خەڵکدا به تەواوی بسڕدرێتەوە؛ بەڵام بە ڕای من ئەوە هەڵەیەکی یەکجار گەورەیە؛ نەبوونی ئازادی له سەرجەم ڕەهەندە مادی و ڕوحی و کەلتوورییەکاندا، ژیانی تاک و سەرجەم کۆمەڵگا، بڵاو و لێکترازاو دەکات. من لام وایه کتێبه باشەکان هیوای گۆڕینی ژیان بە مەبەستی ئەوەی کە کۆمەڵگاکان بەسەر دژواری و سەختییەکاندا زاڵ بن و بەرەو عەداڵەت و دادگەری بچن، بەرز دەکاتەوە. به هۆی کتێبە باشەکان کۆمەڵگاکان وەها دادەڕژێن کە دەکرێ لە دونیا خەیاڵاوییەکانی ئێمە نزیکتر ببنەوە، ئەوسا شتەکان به عەینی لە نێو کتێبە باشەکانەوە دێنە سەرهەڵدان و ڕەنگ و بۆنی ڕاستەقینە بە خۆیان دەگرن.\n7. خوێندنەوەی کتێبە باشەکان، دەمانکاته کەسانێکی باشتر. لە لایەکی ترەوە ئێمه دەبێ ئەو قەناعەتە بە منداڵەکانمان بێنین که بێگومان خوێندنەوەی کتێب سەرگەرمی و چێژێکی تاق و بێ وێنەیە و لە هەمان کاتیشدا باشترین ڕێگایه بۆ باشتر بوون و بەرەو چاک چوون. هەروەها خوێندنەوە ڕێگایە بۆ ئامادەبوونێکی زیاتر لە هەمبەر هەموو ئەو دژواری و ئاستەنگانەی وا لە مەودای ژیاندا ڕووبەڕوویان دەبینەوە.\nهیوادارین ئەو هۆکارانه هاندەری هەموولایەکمان بۆ کتێب خوێندنەوە بێت و ئاوڕدانەوەمان لە دونیای کتێب و زانست زێدەتر بکات.


سیستەمی پەروەردەی ئەمریكا بزانن\nHiwa 06/02/2019 - 10:52 بڵاوکراوەتەوە لە هەواڵ/هەمەڕەنگ\nلە ویلایەتە یەكگرتووەكانی ئەمریكا، سیستەمی پەروەردە تاڕادەیەكی زۆر لامەركەزییە، بەپێی دەسەڵاتی دادوەری، هەر ویلایەتێك دەسەڵاتی دانان و جێبەجێ كردنی سیاسەتی پەروەردەی خۆی هەیە، ئەگەر نەبێتە هۆی پێشێلكردنی ئەحكامەكانی دەستور یان قانونی فیدڕاڵی.\nئاستەكانی دەسەڵات لە سیستەمی پەروەردە لە ویلایەتە یەكگرتووەكانی ئەمریكا بەم شێوەیە دەبێت:\nیەكەم/ لەسەر ئاستی حكومەتی فیدڕالی :\n1. كۆنگرێس: دەسەڵاتی باڵای یاسادانانی وڵاتە، چەندین یاسا لەبواری پەروەردە ڕاستەوخۆ یان ناڕاستەخۆ دەردەكات.\n2. وەزارەتی پەروەردەی حكومەتی فیدڕاڵ: هەموو یاسا پەروەردەییەكان، كە لەلایەن گۆنگرێس دەرچوینە، جێ بەجێ دەكات، كارو چاڵاكییە سەرەكییەكانی وەزارەت بریتیین لە بەڕێوەبردنی هاریكارییە داراییەكانی حكومەتی فیدڕاڵ، كۆكردنەوەی داتای پەروەردە، گرنگیدانی سەرنجی نەتەوایەتی لەسەر كێشە هەستیارەكان، جێ بەجێ كردنی یاسای ڕێگری جیاكاری.\nدووەم/ لەسەر ئاستی ویلایەت :\n1. ئەنجوومەنی یاسادانانی ویلایەت دەسەڵاتی دەركردنی یاسای گرنگی بۆ ئەنجوومەنی پەروەردەی ویلایەت هەیە، ئەنجوومەنی پەروەردە لەلایەن دەسەڵاتی یاسادانان یان لەلایەن گەلەوە هەڵبژێردراون، ئەنجوومەنی پەروەردە بەرپرسیارە لە قبوڵكردنی سیاسەتەكانی پەروەردە لەسەرتاسەری وڵات، جگە لەمەش پێشینەكانی بودجە دیاری دەكات.\n2. وەزارەتی پەروەردەی حكومەتی ویلایەت: كارەكانی بریتین لەمانەی خوارەوە:\n1. بەرەوپێشبردنی پێوەرو پڕۆگرامەكانی خوێندن\n2. پێدانی بڕوانا‌مەو مۆڵەت بە مامۆستاو شارەزایان.\n3. دابەشكردنی كۆمەكی دارایی حكومەتی فیدڕاڵ و ویلایەت.\n4. ڕاگەیاندنی ئەنجامی قوتابی بە وەزارەتی پەروەردەی حكومەتی فیدڕاڵ.\n5. دیاركردنی كەمترین پێداویستی قوتابی بۆ دەرچوون.\n6. بەڕێوەبردنی تاقیكردنەوەكانی سەرتاسەری ویلایەت.\nلەسەر ئاستی پەروەردەی ناوچە خۆجێیەكان:\n1. زۆربەی ویلایەتەكان دەسەڵاتی دەركردنی هەندێك سیاسەتی پەروەردە دەدەنە پەروەردە خۆجێیەكان، لەوانە دەسەڵاتی دیاریكردنی بودجەی قوتابخانەكان و پەیڕەوكردنی پڕۆگرامی خوێندن، نزیكەی (15) هەزار پەروەردەی خۆجێی لە ویلایەتە یەكگرتوەكان هەن، كە هەریەكەیان سەرپەرشتی دەسەڵاتی دادوەری قوتابخانە حكومییەكانی دەكات.\n2. ئەنجوومەنی خۆجێی قوتابخانەكان: پەروەردەی ناوچە خۆجێیەكان، لەلایەن ئەنجوومەنی قوتابخانەكان بەڕێوە دەبرێن، كە كارەكانیان بریتین لە دیاریكردنی بودجەو بەكرێ گرتنی مامۆستایان، ئامادەكردنی ڕاپۆرت لەسەر ئەنجامی قوتابیان، دیاركردنی مووچە، جێبەجێكردنی پڕۆگرامی خوێندن، ئامادەكردنی ڕاهێنانی مامۆستایان، هەماهەنگی گواستنەوەو، پاراستنی پیكهاتەو باڵەخانەی قوتابخانەو، كڕین و دابینكردنی كەلوپەل و پێداویستی قوتابخانە، زۆربەی منداڵانی ئەمریكا لە قۆناغی پێش قوتابخانەو شوێنی چاودێری منداڵان دەست بە خوێندن دەكەن، هەركە دەگەنە تەمەنی پێنج یان حەوت ساڵی، خوێندنی سەرەتایی بە خورتەكی و زۆری دەبێت، لە ڕووی یاساییەوە، قوتابی دەبێت تاكو تەمەنی (16) ساڵی لە قوتابخانە بێت، لەگەڵ ئەوەش لە هەندێك ویلایەت دەبێـت تا تەمەنی (18) ساڵی بێت، دوای تەواوكردنی خوێندنی دواناوەندی، قوتابیان دەتوانن درێژە بەخوێندنی زانكۆ بدەن.\nسیستەمی پەروەردە لە ویلایەتە یەكگرتوەكانی ئەمریكا لە خوێندنی سەرەتایی و دواناوەندیی و خوێندنی باڵا پێكدێت، بەشێوەیەكی گشتی، هەر ویلایەتێك بەر پرسیارەتی خوێندنی سەرەتایی و دواناوەندی دەگرێتە ئەستۆ، وەزارەتی پەروەردە لە هەر ویلایەتێك سەرپەرشتی پڕۆگرامی خوێندنی سەرەتایی و دواناوەندی و پێداویستی قوتابیان و بودجەی دیاریكراوی ئەو ویلایەتە دەكات.\nهەرچی خوێندنی باڵایە جۆراو جۆرترو سەربەخۆترە، هەر ویلایەتێك زانكۆو كۆلێژی حكومی بەڕێوە دەبات، لەگەڵ ئەوەشدا، جیاواز لەم دەزگا حكومیانە، چەندین دەزگای تری تایبەتی قازانج نەویست و قازانج ویست هەن.\nخوێندنی سەرەتایی و دواناوەندی :\nبەرلەوەی بچێتە زانكۆ، قوتابی (12) ساڵ لە هەردوو قۆناغی سەرەتایی و دواناوەندی دەخوێنێت، واتا شەش ساڵ (1 – 6) لە قۆناغی سەرەتایی و شەش ساڵیش (7 – 12) لە قۆناغی دواناوەندی یان ئامادەیی دەخوێنێت.\nخوێندنی دواناوەندی جۆراوجۆرە، ئەمەش زیاتر پەیوەستە بەو قوتابخانەیەی قوتابی هەڵیدەبژێرێت، بۆ نمونە خوێندنی ناوەندی دەكرێت دوو تا چوار ساڵ بێت (هەندێكجارلە قۆناغی 5-8، 6-8، 7-9) پێكدێت، دوای ئەمەش قۆناغی ئامادەیی دەست پێدەكات.\nدوای تەواو كردنی (12) ساڵی خوێندن، بڕوانامەی ئامادەیی بەدەست دێنێت، قوتابی دەتوانێت درێژە بەخوێندنی زانكۆیی خۆی بدات.\nسیستەمی پەروەردە بە چەند مۆدێل و سیستەمی پەروەردەیی تێكەڵاو جیادەكرێتەوە، بۆ هەندێك كەس، هەم سیستەمی لامەركەزی و هەم سیستەمی مەركەزییە.\nوەزارەتی پەروەردەی حكومەتی ئەمریكا ڕێنمایی بۆ قوتابخانەكان دەردەكات، بەڵام بەڕێوەیان نابات.\nقوتابخانە حكومییەكان لەلایەن هەردوو حكومەتی فیدراڵ و جكومەتی ویلایەتەكە، كۆمەكی دارایی دەكرێن، بەڵام قوتابخانە ناحكومییەكان لەلایەن پارەی قوتابیان و قەرزی قوتابی و مینحەو كاری خۆبەشی بەڕێوەدەبرێن.\nتاقیكردنەوەكانی وەرگرتنی قوتابیان لەلایەن ڕێكخراوی تایبەت ئامادە دەكرێن و دەنوسرێن و دەپشكنرێن، بەپێ خواستی جۆری تاقیكردنەوەكە.\nمامۆستایان لە ڕێگەی ڕاگەیاندنی ئاشكرا یان گفتوگۆی تایبەت دادەمەزرێن، پڕۆسەی بەكری گرتنی مامۆستایان چڕو پڕ پێشبڕكێیە، فەرمانبەرو مامۆستایانی بەش قسەی خۆیان هەیە، لە وەرگرتنی پاڵێوراوان، ستافی كارگێڕی بۆ دڵنیابوون لە بەشداری و دادپەروەری و یەكسانی هەلی پاڵێوراوان پڕۆسەكە هەڵدەسەنگێنێت، بۆ هەڵبژاردنی شایستەیی پاڵێوراوان، پشت بە شارەزایی مامۆستاو دامودەزگا زانستە مرۆڤایەتییەكان و لێكۆڵینەوەو مینحەو ئەو توێژینەوانەی بۆ دەزگاكانی لێكۆڵینەوە بڵاوكراونەتەوە دەبەسترێت، گرنگیدان بەم مەرجانە، بەپێی قوتابخانەكان گۆڕانكاری بەسەردێت.\nتایبەتمەندییەكی تری سیستەمی پەروەردە لە ویلایەتە یەكگرتووەكانی ئەمریكا بریتییە لە پەیڕەوكردنی شێوازی نەرم و نیانی یان نەرم نواندن بۆ تاكی قوتابی.\nقوتابی ئازادە لە هەڵبژاردنی بواری خوێندن و ئەو كۆرسانەی خوێندن دەیەوێت هەڵیانبژێرێت.\nزۆربەی قوتابیان چاڵاكانە بەشدارن لە بڕیاردان لەسەر هەڵبژاردنی زانكۆو كۆلێژی خواستی خۆیان، ئەو بڕیارانەش بەپێی حەزو خولیای قوتابی و بارو گوزەرانی ئابورییان دەبێت.\nجەخت لەسەر ناساندنی بابەت و گەشەپێدانی بەهرەی بواری جۆراوجۆر دەكرێتەوە، ئەمەش هەندێكجار بە پەروەردەی زانستی مرۆڤایەتی باسدەكرێت و پێكدێت لە چەند كۆرسێك لەم بەشە، وەك مێژوو زانست و ماتماتیك و فەلسەفەو، هتد، كە هەموو قوتابیان تەواوی دەكەن.\nلە دامودەزگا تایبەتەكاندا، دەستەی ئەمیندارانی زانكۆ، سەرۆك و ڕاوێژكاران دادەمەزرێنن، كەچی لە زانكۆ تایبەتەكاندا، دەستەیەك لە پەروەردەی وڵات و دەستەیەك لە دادوەران یان هاوتاكەی سەرۆك و ڕاوێژكاری زانكۆ دادەمەزرێنێنن.\nجێگری ڕاوێژكارو وەكیل و جێگیری سەرۆكی زانكۆ بۆ كاروباری ئەكادیمی سەرپەرشتی پڕۆسەی ئەكادیمی كۆلێژو بەشە جۆراوجۆرەكان دەكەن.\nڕاگر بەشێوەیەكی گشتی سەرپەرشتی كۆلێژو بەش و پڕۆگرامی پێشكەشكراو لەلایەن زانكۆو كۆڵێژەكان دەكات.\nسەرۆكایەتی بەش كاروباری بەشە ئەكادیمییە جیاجیاكانی هەر كۆلێژو پڕۆگرامێك بەڕێوە دەبات.\nدەستەی مامۆستایان بەرپرسیارن لە فێركردن و لێكۆڵینەوە.\nیاریدەدەرانی وانەبێژ، كە لەلایەن بەش و كۆلێژەكان دامەزراون بەرپرسیارن لە وانەبێژی و لێكۆڵینەوەو ئەركی كارگێڕی.\nكۆلێژو ستافی كارگێڕی پڕۆفێشناڵ بەرپرسیارن لە ڕاوێژكاری ئەكادیمی قوتابییە تازەكان، زۆربەی جار لەگەڵ قوتابیانی ڕاهێنراو ئاست بەرز تایبەت بەم بوارە كاردەكەن.\nهەر دامودەزگایەك ساڵنامەی ئەكادیمی خۆی و كۆرسات و ژمارەی قوتابیانی دیار دەكات، كاتێك بڕیار دەدەی لە شوێنێك درێژە بەخوێندن بدەیت، دەتوانی سەیری وێب سایتی شوێنەكە بكەیت، قسە لەگەڵ ڕاوێژكاران و قوتابیان بكەیت، ماوەی كۆرسەكە لەبەرچاو بگریت.


دابین کردنی ئاسایشی کەنداوی فارس پێویستی بە هێزی دەرەکی نییە - Mehr News Agency\nAP ١٣٩٨ Mordad ٢٣ ٢٠:٠٢\nNews Code 27880\nبە ڕاپۆرتی ئاژانسی هەواڵی مێهر، حوجەتولئیسلام حەسەن ڕۆحانی ئەوڕۆ (چوارشەممە) لە دانیشتنی لیژنەی دەوڵەت بە ئاماژە بەوەی کە ئەو دروشمانەی سەبارەت بە هاوپەیمانی نوێ لە ناوچەی کەنداوی فارس و دەریای عەمان دەدرێت، ڕواڵەتی و ناپراتیگن، وتی: بێ گومان هیچکام لەو دروشمانە ناتوانن یارمەتیی ئاسایشی ناوچەکە بدەن.\nوتیشی: ئامانجی دەسەڵاتە گەورەکان بە تایبەت ئەمریکا لەم ناوچەیە، هیچ نییە جگە لە ئاژاوەنانەوە و دادۆشینی خەزێنەی وڵاتانی ئیسلامی و ناوچە.\nسەرۆک کۆمار بە داکۆکی لەوەی کە ئاسایش و سەقامگیریی کەنداوی فارس پێویستی بە هێزی دەرەکی نییە، بیری هێنایەوە: وڵاتانی ناوچە بە یەکگرتوویی و یەکڕیزی و گفتوگۆ دەتوانن ئاسایشی خۆیان دەستەبەر بکەن و بێ گومان پاگەندە و هەنگاوەکانی ئەمریکا هیچ سوودێکی بۆیان نابێت.\nڕۆحانی پاگەندەی ڕژێمی زایۆنی بۆ بەشداربوونی لە ئاسایشی ناوچەی پڕوپوچ وەسف کرد و ڕایگەیاند: زایۆنیەکان ئەگەر دەتوانن ئاسایشی خۆیان بپارێزن.\nناوبراو وێرای ئاماژە بەوەی کە زایۆنییەکان لە هەر جێیەک بن ناهێوری، قەڵاچوو و تیرۆریان ئەنجام داوە، وتی: هۆکاری سەرەکی تیرۆریزم، شەڕ و کوشت‌وبڕ لەم ناوچەیە، زایۆنییەکان و ڕژێمی داگیرکەری ئیسرائیلە.\nڕۆحانی بە پیداگری لەبارەی ئامادەیی تاران بۆ ئەنجام دانی پەیوەندیی برایانە و دۆستانە لە گەڵ هەموو وڵاتانی ئیسلامی بە تایبەت دراوسێکانی، ڕاشیگەیاند: ئێران لە تەنیشت وڵاتانی بەستێنی کەنداوی فارسدا ئامادەیە ئاسایشی ناوچەکە بپارێزێت، هەر بەو جۆرەی کە لە درێژایی مێژوودا ئەم کارەی ئەنجام داوە.\nسەرۆک کۆمار هەروەها ئاماژەی بە کشانەوەی ئەمریکا لە بەرجام و بێ بەڵێنی ئەورووپییەکان هەمبەر بەو ڕێککەوتنە کرد و جەختی کرد: ئەگەر ئەورووپییەکان لە کۆتایی موڵەتی شەست ڕۆژەی ئێران بەوان کە بۆ جاری دووهەم ئەنجام دەبێت، وادە و بەڵێنی خۆیان جێبەجێ نەکەن، ئێران بێ شک قۆناخی سێهەمی کەمکردنەوەی پابەندییەکانی بەرجامی دەست پێ دەکات.\nناوبراو لە کۆتاییدا ڕوانییە گوشارە و گەمارۆکانی ئەمریکا و شکستی واشنتۆن لە شەڕی سیاسی، دەروونی، ئابووری و یاسایی لە دژی ئێران و بە ناکارامە وەسف کردنیان، وتیشی: شلگێرانە رێگای خۆمان درێژە پێ دەدەین و هاوکات بە تەواوی ئامادەی هەنگاونان لە بواری سیاسەتی پەیوەندی و دانوستانین بەو مەرجەی لایەنی بەرامبەریش پابەندی بەڵینەکانی بێت.


بە پەیامبەری تەنیایی ناسراوە\nکتێبخانەی یادگار نوێترین بەرهەمی وەرگێڕدراوی نووسەر و وەرگێڕی کورد (توانا ئەمین)ی بە ناونیشانی (ئەڤینم خۆش دەوێت، بەڵام لە ژن دەترسم!) بڵاوکردەوە.\nوەرگێڕ لەبارەی ئەم کتێبەوە گوتی: "ئەم کتێبە گوڵچنێک لە جوانترین شیعر و نووسین و گفتوگۆکان و هەروەها ژیانی هونەرمەند و شاعیری ئیرانی حسێن پەناهی."\nحسێن پەناهی، بە پەیامبەری تەنیایی ناسراوە، نووسینەکانی سەر بە هیچ قوتابخانەیەکی باوی ئەدەبی هاوچەرخ و کلاسیک نییە، ئەو ژیانی ڕۆژانە، ئازەرەکان، شادییەکان دەکات بەداهێنانی ئەدەبیی.. ئەم نووسەرە لە پڕخوێنەرترین نووسەرەکانی ئێرانی ئەمڕۆیە.\nهەرچی وەرگێڕی ئەم کتێبەشە، توانا ئەمین، نووسەرێکی تاراوگەنشینی کوردە و زیاتر لە ١٥ کتێبی لە بوارەکانی: چیرۆک، لێکۆلێنەوەی ئەدەبی، وەرگێڕاندا هەیە.


ڕۆژهەڵات پێویستی بە بەرەی یەكگرتووە - تۆڕی میدیایی خەڵک\nسەرۆكی پارتی سەربەستی كوردستان ڕایدەگەیەنێت، هەموو ئەو كێشانەی لە كوردستان هەیە بوونی فەرهەنگی یەكتر قبوڵ نەكردنە.\nلەدوای دابەشبوونی بەسەر چەند وڵاتێكی داگیركەردا، كورد بە دڕێژایی 100 ساڵی ڕابدروو نەیتوانیوە یەكگرتوویی خۆی بپارێزێت، ئەمەش هۆكار بووە بۆ شكستی سەرجەم شۆڕشەكانی كورد لە هەر چوار پارچەكەی كوردستان.\nعارف باوەجانی سەرۆكی پارتی سەربەستی كوردستان بە (خەڵك)ی ڕاگەیاند، بەداخەوە بەرەیەكی گشتی بۆ ڕۆژهەڵاتی كوردستان تاكو ئێستا لە ئارادا نییە، بەڵام بەیاننامەی هاوبەش دەردەكرێت و ناوەندی هاوكاریش ڕاگەیەنراوی هەیە، بەڵام ئەوانە هیچكات وەڵامدەری دۆخی ڕۆژهەڵات نین.\nوتیشی”خەڵك چاوەڕێی بابەتی گەورە دەكات، ناكرێت حزبی كوردی دوای 42 ساڵ لە ڕۆژهەڵات هێشتا نەگەیشتوونەتە ئەوەی بەرەیەكی هاوبەش دروست بكەن، كە بە ئاسانی دەكرێت ئەوە بكرێت، ئەگەر بەرژەوەندی حزبی نەخوێنرێتەوە”.\nئاشكراشیكرد، ئێمە لەگەڵ وڵاتێك ڕووبەڕووی یەكتربووینەتەوە ناوی ئێرانە و ئەوێ بووە بە سەرچاوەی هەموو میدیاكانی جیهان و پڕە لە كێشە، دەبێت ئەوانەی خۆیان بە نەیاری ئەو دەوڵەتە دەزانن بەڕاستی پێویستە لەنێو بەرەیەكدا بن، بەڵام كەس هەنگاوی بۆ نانێت.\nڕوونیشیكردەوە، هەموو ئەو كێشانەی لە كوردستان هەیە بوونی فەرهەنگی یەكتر قبوڵنەكردنە، دەستێوەردانی هەواڵگری وڵاتانی دەوروبەرە، هەرچەندە بەداخەوە لە باشووری كوردستان هەرێمێك هەیە، بەڵام بەداخەوە زۆرجار ناكۆكییەكان پەرەدەستێنن و ئەوەش جێی نیگەرانییە.


ئاسانترین ڕێگا بۆ لابردنی قژ - بابەت % ئاسانترین ڕێگا بۆ لابردنی قژ\nماڵ ⁄ گرنگی دان بە خۆت ⁄ ئاسانترین ڕێگا بۆ لابردنی قژ\nڕێگاکانی لابردنی قژ\nزۆر ڕێگا هەیە بۆ ڕزگار بوون لە قژی زیاد کراو کە هەندێکیان ئازاربەخشو کەمتر ئازاربەخشن ، ئەو شێوازانەیش لە قژ بڕینەوە بۆ بەکارهێنانی تەکنیکی مۆدێرن بە لەیزەر جیاوازی یان هەیە ، هەروەها چەند میتۆدێکی سروشتی هەیە کە دەتوانرێت پێکهاتە سروشتییەکان دوور لەو ئامادەسازییانەی کە ماددەی کیمیاییان تێدایە بەکار بهێنرێت و لە لێزەرەکان سەلامەتترن کە ڕەنگە لە هەندێکدا پێست بسووتێنێت و لێرەدا گرنگترین و ئاسانترین ڕێگا فێربین بۆ لابردنی قژی نەخوازراو . \nڕێگا پزیشکییەکان بۆ لابردنی قژی هەمیشەیی لە لەشدا\nڕێگا چارەسەرییەکان قژی نەخوازراوی لەش لەناودەبرێت، لەوانە:\nئەلیکترۆلیز : ئەلیکترۆلیز بە لابردنی قژی نەخوازراو بە لابردنی قژ لە ڕەگەکان بە بەکارهێنانی تەزووی کارەبایی لادەبات ، بەڵام ئەلیکترۆلیز ماوەیەکی زۆری دەوێت و ناهێڵێت لە شلەی قژ گەشە بکات .\nچارەسەری لەیزەر : تیشکێکی پڕ وزە کە قژی لەڕەگەوە لادەدات و ناهێڵێت گەشە بکات ، چارەسەری لەیزەر چارەسەری کاریگەرە لەلابردنی قژدا .\nئاسانترین ڕێگای سروشتی بۆ لابردنی قژی لەش\nتوورمیک دەکرێت بۆ لابردنی قژی لەش و دەم و چاوی زۆر نەرم بەکار بهێنرێت و بەو شێوەی کە هەیە :\nپاودەری توورکی پێویست تێکەڵ بە ئاو، شیری شلە، یان ئاوی گوڵ بکە، هەتا پەیوەن بۆ ناوچەی ئارەزوومەند پێک دێت.\nدابەشکردنی دۆینەکە بەسەر ناوچەکەدا بۆ ئەوەی لاببرێت و بۆ ماوەی 15 بۆ 30 خولەک یان تا وشکی تەواو بەجێی بهێڵێت .\nماسکەکە بە ئاوی گەرم بشۆ و بە حساب ناوچەکە بسڕنەوە لە کاتی شۆردنەوە بۆ ورووژانی لابردنی قژ.\nڕۆژانە ماسکەکە دووبارە بکەوە\nهێلکە پێکهاتەیچالاکە بەکاردێت بۆ لابردنی مووی لەش زیاد کراو ، هەروەها ماسکی هێلکە شدەکرێت بەو شێوەی کە هەیە : [ 4 ]\nسپیە هێلکەکە لەگەڵ کەوچکێک شەکر تێکەڵ بکە، نیو کەوچک ئاردی گەنمەشامی تێکەڵ بکە تا دۆیەکی نەرم دروست دەبێت\nتێکەڵەکە بەسەر دەموچاو و لەشدا دابەش بکە و بۆ ماوەی 20 بۆ 25 خولەک بەجێی بهێڵەوە، یان تا وشک بە تەواوەتی\nماسکەکە بە ئاو بشۆ\nدووبارەکردنەوەی پرۆسەکە لە 2 بۆ 3 جار لە هەفتەیەکدا.\nشەکر بەرهەمێکی گرنگی پێدانی کاریگەری پێستە، ئەو پێکهاتەیە کە زۆرجار بەکاردەهێنرێت بۆ لابردنی قژ لە لەشدا، چونکە دەکرێت تێکەڵ بە ئاوی لیمۆ، شەربەتی قاز، یان لەگەڵ تێکەڵەیەک لە هەنگوین، ئاوی لیمۆ و ئاو بکرێت، هەروەها دەتوانرێت لەگەڵ مەلەس تێکەڵ بکرێت بۆ دروستکردنی دۆشاوبۆ بۆ ئەوەی بەشێوەیەکی کاریگەر قژی لەش لابدات و هۆرمۆنەکانی هاوسەنگی و چۆنیەتی بەکارهێنانی بەم شێوەیە: \nگەرمی یووی لە قاپێکی مایکرۆوەیڤ بۆ ماوەی 3 خولەک\nشەربەتی لیمۆ زیاد بکە بۆ تەڕە، باش دەجوڵێنە\nدووبارە تێکەڵەکە گەرم بکەوە، پاشان بەجێی بێڵبە بۆ ئەوەی بە تەواوی سارد بیتەوە.\nدابەشکردنی تێکەڵەی گەرم بەسەر دەست یان قاچەکان بە شێوەی ڕووت.\nشریتی شەکر لە دژی گەشەی قژ لابدە.\nئاسانترین ڕێگا بۆ لابردنی قژی لەش\nچەندین ڕێگای ماڵەوە هەیە بۆ یارمەتیدان لە لابردنی قژ بە ئاسانی، لەوانە:\nماسکی واکس: ئەو دەمامکەی کە لە بازاڕدا هەیە دەتوانرێت بەکار بهێنرێت بۆ لابردنی قژ بەم هەنگاوانەی خوارەوە:\nواکسەکە بە ئامێری سازێنراو گەرم بکە تا دەبێتە شلە.\nواکسەکە دابەش بکە بۆ ناوچەی خواستراو بۆ لابردنی قژی لە شریتی تەخت و پاشان بەجێی بێڵن بۆ وشکبوون .\nلابردنی قژ بە ئاڕاستەی پێچەوانەی گەشەی قژ ، لە کاتێکدا هەوڵ دەدات تا ئەو کاتەی دەکرێت پێست توند بکات ، بۆ ئاسانکاری ی لابردنی قژ و کەمکردنەوەی ئازار .\nپرۆسەکە چەند جارێک دووبارە دەبێتەوە کاتێک قژەکە کەمتر چڕ دەردەکەوێت دوای کات .\nتاشین : تاشین ڕێگەیەکی ئاسان و سەلامەتە بەڵام قژەکە بە تێپەڕبوونی کات زیاتر ئەستوورتر دەردەکەوێت . \nکرێمەکان : کرێمەکان یارمەتی لابردنی قژ لە لەش دەدات بەڵام لەوانەیە ببێتە هۆی بێزارکردن ، کرێمەکە دەتوانرێت ڕۆژێک لە رۆژانە لە سەر بەشێکی کەم لە لەش تاقی بکرێتەوە بۆ ئەوەی دڵنیا بێت لە لەش لە بەرامبەر هیچ پەرچەکردارێکی نەرێنی دا دەرنەکەوێ \nئەو هۆکارانەی کە کاریگەریان لەسەر دەرکەوتنی قژ هەیە\nزۆر فاکتەر هەن کە کاریگەری ان هەیە لەسەر دەرکەوتنی قژی نەخوازراو، لەوانە:\nبۆماوەیی هۆکار : جینەکان دەرکەوتن و گەشەی قژ لە لەشدا دیاری دەکەن ، هەروەها هەستیاریی فۆلچەی قژ بۆ ئەو ماددانەی کە گەشە بە قژ دەدات لە لەشدا .\nنەخۆشیەکانی ئەدرینەل: گلۆبی ئەدرینەل دەبێتە هۆی ئەو نەخۆشیانەی کە دەبێتە هۆی تێکدانی بەرهەمهێنانی ئەندرۆجینوەک هایپەرترۆفی ئەدرینەل و کۆمێندرمی کوشینگ، کە کاریگەری لەسەر قژی لەش هەیە لە پیاوان و ژناندا\nئاسانترین ڕێگا بۆ لابردنی قژقژ


بایدن: نامەوێت لەگەڵ روسیا و چین تێكی بدەم – Knwe.org\nسەرەکی » راپۆرت » ئامادەکردنی:بورهان ئەمین » بایدن: نامەوێت لەگەڵ روسیا و چین تێكی بدەم\nلە وتاری 100 رۆژی دەستبەكاربوونیدا\nلە دوای تەواوكردنی 100 رۆژ لە پۆستی سەرۆكایەتیی ویلایەتە یەكگرتووەكانی ئەمریكا و لە یەكەم وتاریدا لەبەردەم كۆنگرێسی وڵاتەكەی، جۆ بایدن ئاماژەی بە چەند دۆسێیەكی تایبەت بە ناوخۆ و دەرەوەی ئەمریكا كرد. لەبارەی خراپیی دۆخی ئابووری و دیموكراسی وڵاتەكەیەوە رایگەیاند: لەگەڵ ئەو قەیرانانەشدا، بەڵام ئەمریكا هەر بە بەرزی دەمێنێتەوە و بە نەخشە و پلانی نوێوە، سەرلەنوێ گەشە دەكاتەوە و لە جاران زیاتر ئابوورییەكەی هەڵدەستێتەوە. دەربارەی ڤایرۆسی كۆرۆناش كە هۆكاری سەرەكی ئەو دۆخە ناهەموارەیە، داوای لە هاووڵاتیان كرد، كە خۆیان بكوتن و ئەو قۆناغە تێبپەڕێنن.\nسەرۆكی ئەمریكا سەبارەت بە سیاسەتی دەرەوەی وڵاتەكەشی ئاشكرایكرد: مەیلی ئەوەی نییە دۆخێكی خراپ و شڵەژاو لەگەڵ نەیارانی بە تایبەتی روسیا و چین دروست بكات، بەڵكو بە ئاراستەی هێوركردنەوە و بنیاتنانی پەیوەندیی دۆستانە، هەنگاو دەنێت.\nبایدن ئاماژەی بەوەكرد، كە لە قۆناغێكی ناسك و دژوار ئەو پۆستەی وەرگرتووە، كە لە سەدەی رابردوودا وڵاتەكەی رووبەڕووی قەیرانی لەم جۆرە نەبۆتەوە، بەڵام پلانی هەیە كە لە ماوەیەكی سنوورداردا ئابوورییەكە هەڵبسێنێتەوە، بۆ ئەمەش، داوای لە كۆمارییەكان كرد، كە لە جێبەجێكردنیدا پشتیوانیی بكەن، لەوانە چاكسازی لە بواری سیاسەتی باج و كۆچ و بواری ئەمنی و پۆلیسدا. لەبارەی باج-ەوە وتی: بە تەماین باجی زیاتر بخەینە سەر كۆمپانیا و فابریكە و پڕۆژە گەورەكان، ئەمەش لەپێناوی هاوكاری و دەستگرتنی ئەو خێزانە ئەمریكییانەیە، كە باردودۆخی داراییان خراپە، بۆ ئەمەش پاكێجێكی 1,8 تریلیۆن دۆلاری لەبەردەستدایە و ئامانجیەتی دەستی پێبكات. بەپێی پڕۆژەكەی، سەرۆكی ویلایەتە یەكگرتووەكان هاوكاریی دارایی و كۆمەڵایەتی پێشكەشی خێزانەكان دەكات لە باش پەروەردەكردنی منداڵەكانیان و خۆشگوزەرانییان، هەروەها گەشەپێدانی پڕۆسەی خوێندن و بڕینەوەی پارەیەكی مانگانە بۆ دایك و باوكەكان. بەپێی نەخشەڕێگەكەی بایدن، دەبێت تاكۆتایی ساڵ، رێژەی هەژاری بۆ 50 % كەم بكاتەوە.\nپێشتریش سەرۆكی ئەمریكا پاكێجێكی تری راگەیاندبوو، كە بە هەردووكیان دەكاتە چوار تریلیۆن دۆلار. بۆ ماوەی 10 ساڵی داهاتووش، كۆشكی سپی هەشت تریلیۆن دۆلاری خەمڵاندووە. بایدن لەسەر ئەوە وتی: بەو پلانە، دەتوانین ئەمریكا لەو میحنەتانەی كە ئێستا تووشی هاتووە، رزگار بكەین. لەبارەی بەرزبوونەوەی رێژەی بێكاری كە بەهۆی كۆرۆناوە روویداوە: رایگەیاند: دەیانەوێت لە رێی نوێكردنەوەی ژێرخانی وڵاتەكەی، هەلی كاری زیاتر پەیدا بكەن، ئەوەش بە پڕۆژەی خزمەتگوزاری لە جادە و شەقام و ئۆتۆبانەكان و پرد و فڕۆكەخانە و نەخۆشخانە و هێڵەكانی گواستنەوە، پەیداكردنی ئینتەرنێتی خێرا و بێ كێشە بۆ هەموو هاووڵاتیان بە یەكسانی، یەكێكە لە ئامانجەكانیان.\nكۆرۆنا و ئاساییكردنەوەی دۆخەكە\nسەرۆكی ئەمریكا روونیكردەوە: لە ماوەی ئەو 100 رۆژەی كاركردنیدا، هەوڵیداوە باشترین خزمەتگوزاری پێشكەش بە هاووڵاتیان بكات، بە تایبەتیش لە هەڵمەتی روبەڕوبوونەوەی ڤایرۆسی كۆرۆنادا، لەو ماوەیەدا نزیكەی 100 ملیۆن هاووڵاتی ئەمریكی بە ڤاكسینی دووەم و زیاتر لە 220 ملیۆنیش بە ڤاكسینی یەكەم كوتراون.\nئاماژەی بەوەشكرد، كە لە سایەی خۆكوتانی هاووڵاتیانەوە، توانراوە رێژەی مردن بە 75 ٪ كەم بكەنەوە، بۆیە داوای لە هاووڵاتیانی وڵاتەكەی كرد، كە هەرچی زووە خۆیان بكوتن.\nروسیا و چین و ئێران\nدەربارەی پەیوەندییەكانی ئەمریكا لەگەڵ وڵاتان و ئەو ململانێیانەی كە هەیە، بایدن رایگەیاند: بۆ پاراستنی بەرژەوەندییەكانی ویلایەتە یەكگرتووەكان لە خۆرهەڵات تا خۆرئاوا، وڵاتەكەی لەو ناوچانە سەربازی دەبێت و بەهێزتریشی دەكات. وتیشی: مەیلی پتەوكردنی كەرتی سەربازییم لە وڵاتان، بە سەرۆكی چین راگەیاندووە و ئەوەش لە دژی هیچ لایەن و وڵاتیك نییە، بەڵكو بۆ ئارامی و سەقامگیریی ئاشتییە. سەبارەت بە خۆرهەڵاتی ناوەڕاست و بە تایبەتیش بۆ پرسی ئێران و لە ئاسیاش كۆریای باكوور، روونیكردەوە: لەگەڵ هاوپەیمانەكانیان كار دەكەن بۆ چۆنێتی مامەڵەكردن لەگەڵ ئەو پرسانەدا. ئاشكراشیكرد: لەگەڵ سەرۆكی روسیاش قسەی كردووە و پێیڕاگەیاندووە، كە لەگەڵ توندكردنی ململانێكاندا نییە، كاردانەوەی وڵاتەكەشی لە بەرامبەر ئەو كار و هەڵوێستە نەرێنییانەدا بووە كە دژی ئەمریكا كردوویانە. سەبارەت بە كۆریای باكوور و ئێرانیش، ئەوەی روونكردەوە، كە بەرنامەی چەكی ئەتۆمی ئەو دوو وڵاتە، هەڕەشەی جددین بۆ سەر ئەمن و ئاسایشی هەموو جیهان.\nسەرۆكی ئەمریكا لەگەڵ چەپڵەلێدانی ئەندامانی پارتەكەی لە دیموكراتەكانی ناو كۆنگرێس، وتارەكەی پێشكەشكرد و كۆمارییەكانیش بە هێمنی گوێیان لێگرتبوو، باسی لە دۆخی دیموكراسی كرد كە لە سەروبەندی بردنەوەی لە هەڵبژاردنەكاندا تووشی ئەزموونێكی تاڵ و پێشێلكاری بۆوە، لەم روەوە وتی: دیموكراسی لە ئەمریكا لە ئاستێكی باشدایە و سەرەڕای پیشێلكارییەكان، ئەوان دەیانەوێت ئەكتیڤتری بكەنەوە.


ئەگەر داواکاریت بۆ پەنابەری ڕەتکرابتێەوە - Migrationsverket\nگەر ڕەتکردنەوەت بۆ داوانامەی پەنابەریەکەت وەرگرت\nOm du får avslag på din ansökan – sorani\nڕەتکردنەوەیەک/ڕەفزێک بۆ داوانامەکەت مانای ئەوەیە کە دەزگای دەوڵەتی کۆچ و کۆچبەران پێیوانییە کە تۆ هۆکارت بەئەندازەی پێویست هەیە بۆ مانەوە لە سوید. گەر تۆ داواکەت ڕەتکرایەوە ئەوا دوو هەڵبژاردەت هەیە: بڕیارەکە قەبووڵ کەیت و بگەڕێیتەوە، یاخود داوای تێهەڵچوونەوە/شکایەت بکەیت. گەر تۆ ئەوەت هەڵبژارد کە داوای تێهەڵچوونەوە بکەیت ئەوا دادگایەک هەڵسەنگاندن بۆ بڕیارەکە ئەکات. ئەگەرچی تۆ ئەوە هەڵبژاردەکەیت کە داوای تێهەڵچوونەوە بکەیت، ئەبێت تۆ پلاندانان بۆ گەڕانەوەکەت بکەیت.\nگەر تۆ بڕیاری گەڕاندنەوەکە یان دەرکردن پەسەندکەیت، ئەوا ئەتوانیت ئیمزای/واژۆی ڕاگەیاندنی ڕەزامەندی بکەیت. تۆ ناتوانیت داوای تێهەڵچوونەوە بکەیت کاتێک کە تۆ ڕاگەیاندنی ڕەزامەندیت واژۆکرد و ئەبێت پلاندانان بۆ سەفەر بۆ وڵاتی خۆت بکەیت. ئەگەرچی تۆ ڕاگەیاندنی ڕەزامەنی واژۆ نەکەیت ئەوا گرنگە کە تۆ بۆ گەڕانەوەکەت هاوکاریی لەگەڵ دەزگای کۆچ و کۆچبەران بکەیت.\nلەباری ئاساییدا، بڕیاری ڕەتکردنەوە بۆ چوار ساڵان ئەخوات.\nزیاتر بخوێنەرەوە لەبارەی ئەوەی کە چی بۆ تۆ برەوی هەیە کە بەتەمایت سوید بەجێبهێڵیت\nکۆمەک لەکاتی گەڕانەوەدا\nوابەستە بەو وڵاتەوە کە تۆ لێوەی هاتوویت، دەرفەتی ئەوە هەیە کە کۆمەکی دارایی یاخود هەوڵدان بۆ کۆمەککردن وەربگریت بۆئەوەی کاتەکانی سەرەتا لە وڵاتی خۆت ئاسانتر بێت.\nزیاتر بخوێنەرەوە لەبارەی ئەوەی کە کێ بۆی هەیە کۆمەک لە کاتی گەڕانەوەدا وەرگرێت\nگەر تۆ لەسەر بڕیارەکە نەڕۆییت\nگەر تۆ لەو ماوەیەدا سوید بەجێ نەهێڵیت کە لە بڕیارەکەدا هاتووە، ئەوا چی تر مافی شوێنی نیشتەجێ، و کۆمەکی داراییت نییە لەلایەن دەزگای دەوڵەتی کۆچ و کۆچبەران و ئەکرێت کە تۆ قەدەخەکردنی بەسەفەرگەڕانەوە وەرگریت.\nدەزگای کۆچ و کۆچبەران ئەشتوانێت بڕیار بگرێت کە بتخاتە ژێر چاودێرییەوە یان لە شوێنی ڕاگرتن داتنێت تاوەکو سەفەرەکە بتوانرێت جێبەجێ کرێت. دەزگای کۆچ و کۆچبەران ئەشتوانێت بەرپرسێتی گەڕانەوەی تۆ بخاتە ئەستۆی پۆلیس.\nزیاتر بخوێنەرەوە لەبارەی خستنەژێرچاودێری و ڕاگرتن\nگەر تۆ بڕیاری دەزگای دەوڵەتی کۆچ و کۆچبەران قبووڵ نەکەیت ئەوا مافی داوای تێهەڵچوونەوەت هەیە. تۆ داوائەکەیت کە دادگایەک هەڵسەنگاندن بۆ بڕیاری دەزگای دەوڵەتی کۆچ و کۆچبەران بکات. داوایەکی تێهەڵچوونەوە ئەبێت لە ماوەیەکی دیاریکراودا بەجێبهێڵرێت. کاتەکە لە بڕیارەکەدا هاتووە.\nزیاتر بخوێنەرەوە لەبارەی ئەوەی کە تۆ چۆن ئەکەیت بۆ تێهەڵچوونەوە و ئەو ماوەیەی بەدەستەوەیە چەند درێژە\nڕووداوی تازە پاش ڕەتکردنەوەی داوا\nگەر شتێک ڕووبدات کەوا بکات تۆ نەتوانیت بگەڕێیتەوە، ئەبێت ئەمە بۆ یەکەی وەرگرتن باس کەیت. ئەوکاتە دەزگای دەوڵەتی کۆچ و کۆچبەران هەڵسەنگاندن ئەکات بۆ بوونی ڕێگر لەبەردەم جێبەجێکردنی دەرکردنەکە. ئەوە ئەبێت زانیاریی تازە بێت کە هاتۆتەپێش پاش ئەوەی تۆ بڕیارەکەت وەرگرت.\nزیاتر بخوێنەرەوە لەبارەی ئەوەی چی کاری پێ ئەکرێت بۆ ڕووداوی تازە پاش داوا ڕەتکردنەوە


سلێمانی.. زیاتر لە ٥٠٠ گەنجینەی عەمبارکردنی کاڵا و خۆراک دروست دەکرێن\nهه‌ڵمه‌ت بتوێنی 11/09/2020 - 01:04 هەمەجۆر\nئەندامێکی ژووری بازرگانیی سلێمانی ڕایگەیاند، کارەکانی دروستکردنی زیاتر لە (٥٠٠) گەنجینەی خۆراک و کاڵا و کەلوپەل لە شاری سلێمانی دروست دەکرێت کە بەھۆیەوە گرفتی شوێن و پاراستنی کەلوپەل بەشێوەیەکی باش چارەسەر دەبێت.\nنەوزاد ڕەباتی، ئەندامی ژووری بازرگانیی سلێمانی بە (باسنیوز)ی ڕاگەیاند: "لەپێناو پاراستن و ھەڵگرتنی ڕێژەیەکی زۆر لە خۆراک و کاڵا و کەلووپەل، کارەکانی دروستکردنی زیاتر لە ٥٠٠ گەنجینە لە شاری سلێمانی دەستی پێکردووە کە تایبەتن بە ھەڵگرتنی شەش بابەت لەوانە:-(خۆراک،ساردکەرەوە،کەلوپەلی کارەبا، کەلوپەلی ناوماڵ،پاتری، بابەتی پەڕاوگە) ".\nگوتیشی: "بانگەواز کراوە بۆ ئەو بازرگانانەی کە دەیانەوێت گەنجینەکان دروست بکەن و خزمەتگوزارییان بۆ ببەن ھەندێکیان دەستیان پێیکردوەو ھەندێکی دیکەش ماون، مۆڵەتی یەک مانگیان لەبەردەستە بەپێچەوانەوە دەدرێت بە بازرگانی دیکە".\nبە گوتەی ئەو ئەندامەی ژووری بازرگانی سلێمانی، بە تەواوبوونی ئەو گەنجینانە شاری سلێمانی بۆ ماوەیەکی باش گرفتی ھەڵگرتن و پاراستنی کەلوپەل و خۆراکی نامێنێت.


تەلەفیزیۆنی دەوڵەتی ئێران ڕۆژی چوارشەممە ڕایگەیاند ژنە بێژەری بەناوبانگی ئەمەریکایی کە لە کەناڵی تەلەفیزیۆنی دەوڵەتی ئێرانی زمانی ئینگلیزی کار دەکات پاش چوونی بۆ ئەمەریکا دەستگیرکراوە. کاربەدەستانی ئەمەریکایی هیچ لێدوانێکیان لەم بارەیەوە نەداوە.\nهەواڵی دەستگیرکردنی مەرزیە هاشمی لە دایکبووی ولایەتی نیو ئۆرلەین، لە کاتێکدایە کە ئێران خۆی ڕووبەڕووی ڕەخنەیەکی زۆر دەبێتەوە لەسەر دەستگیرکردنی کەسانی خاوەن دوو ڕەگەزنامە و ئەوانەی کە پەیوەندییانە بە وڵاتانی ڕۆژئاواوە هەیە کە پێشتر وەکو کاری فشار لە وتووێژەکاندا لەگەڵ زلهێزانی جیهان بەکاری دەهێنان.\nکەناڵی تەلەفیزیۆنی فەرمی ئێران کۆنفرانسێکی ڕۆژنامەوانی بەست و هەڵمەتێکی هاشتاگی دامەزراند بۆ هاشمی هەمان ئەو شتانە بەکاردەهێنێت کە خێزانەکانی ئەوانە بەکاری دەهێنن کە خۆشەویستەکانیان لەلایەن کۆماری ئیسلامییەوە دەستگیر کراون.\nپەیمان جەبەلی جێگری سەرۆکی کەناڵی تەلەفیزیۆنی IRIB ی دەوڵەتی ئیران ڕایگەیاند " ئێمە درێغی ناکەین لە هەر هەنگاوێکی یاسایی بۆ یارمەتیدانی ئەو بێژەرە."\nکەناڵی تەلەفیزیۆنی پرێس دەڵێت هاشمی کە بۆ ماوەی نزیکەی 25 ساڵە لەوێ کاردەکات ، ڕۆژی یەکشەممە پاش گەیشتنی بۆ فڕۆکەخانەی نێونەتەوەیی سان لویس دەستگیر کرا. جەبەلی گوتیشی دەڵێن ڕەزا هاشمی کوڕیشی لەگەڵیدا دەستگیرکراوە.


وتووێژی پۆل:پرسیارە شی نەکراوەکانی ماتماتیک - ویکیپیدیا، ئینسایکڵۆپیدیای ئازاد\nوتووێژی پۆل:پرسیارە شی نەکراوەکانی ماتماتیک\nسڵاو ھاوڕێیان، @Serchia:، @Pirehelokan:، و @Calak:، @Aza: و .... بۆ problem کێشە چۆنە؟ وشەیەکی باشترتان پێ شک دێت؟ بۆ ناوی ئەم پۆلە ڕاتان چییە؟ ئەمەی دامناوە نازانم دروستە یان نا. -- Şûşe وتووێژ ١٤:١٥، ١٣ی کانوونی یەکەمی ٢٠١٨ (UTC)\nفەرهەنگی بیرکاری نەوزاد عومەر محێدین بۆ problem ڕاهێنان، پرسیار و کێشەی نووسیوە. -- Şûşe وتووێژ ١٤:٢٧، ١٣ی کانوونی یەکەمی ٢٠١٨ (UTC)\nلە کتێبەکان ڕاھێنان و پرسیار بەکارھاتوون، من بە گونجاویان نابینم! ڕاھێنان دەبێتە (exercise) و پرسیاریش دەبێتە (question). ئەکرێ کێشە بەکاربێنین. من بیرم بۆ پرس، پرسگرێک، و ئاریشە دەچێت. با ئەمە یەکلایی بکرێتەوە، دواتر قسە لەسەر ناوی پۆلەکە دەکەین. سەرچیا — ١٧:٤٨، ١٤ی کانوونی یەکەمی ٢٠١٨ (UTC)\nبە بڕوام پرسیار باشترە. بە عەرەبی و فارسی ئەڵێن مەسەلە واتە جێگەی پرسیار. خودی وشەی پرابڵێمی ئینگلیزی لێرە ڕیشەکەی باس کراوە و تەقریبەن مەبەست لێی ھەمان پرسیار یا مەتەڵ بووە (وشە ھەرە کۆنە یۆنانییەکە بە مەعنای ئەو شتەی پێشنیار دەکرێ یا دەخرێتە پێش). وا دیارە مەعنای کێشەی دواتر وەرگرتووە. کێشە لە کوردیدا کەمتر بەو مەعنایە (واتە پرسیار و مەتەڵ) دێت.\nسپاس کاک سەرچیا ئەمەش ڕای پیرەهەڵۆ بوو، با بزانین ڕای هاوڕێیانی تر چییەŞûşe وتووێژ ١٩:٣٤، ١٤ی کانوونی یەکەمی ٢٠١٨ (UTC)\n@Amine yousefi: من خۆم دەمێکە ئەمەوێ وتاری problem بنووسم بەڵام چون دڵنیا نەبووم لە کوردییەکەی، پەکم خست. ڕاستییەکەی لە نێوان دوو وشەی کێشە و پرسگرێ -دا دوودڵ بووم.\nباشیی کێشە ئەوەیە کە کورتە و (لەوە گرنگتر) کۆنیشە. لە فۆلکلۆردا ھەیە: کوڵەنجە ڕێ ڕێ، دەسماڵ کرێشە، بەینی من و تۆ کەوتۆتە کێشە. خراپیی ئەوەیە کە نازانم ئایا ھەر لە کۆنیشەوە بە مانای مەسەلە بووە یا نە. تەقریبەن بەدڵنیایییەوە ئەتوانین بڵێین مانای موشکیل -ی ھەیە. بەڵام موشکیل و مەسەلە تۆزێ جیاوازن.\nلەو لاشەوە، پرسگرێ وشەیەکی نوێیە و لە دوو بەشی پرس و گرێ دروست بووە. من خۆم وشەی گرێم لێرە زۆر بەدڵە. چون ئەتوانی بڵێی گرێ شی ئەکرێتەوە. مەبەستم ئەوەیە شیکردنەوە بۆ گرێ ئەبێ و پێی ئەخوات. problem solving = پرسگرێ شیکردنەوە. بەڵام ھەروا کە وتم، باشییەکانی کێشەی نییە. --Aza (لێدوان) ٠٥:٣١، ١٦ی کانوونی یەکەمی ٢٠١٨ (UTC)\nمسألة لە زمانی عەرەبیدا ناوی چاوگە لە سَأَلَ بە مانای پرسین. ئێستا ناوی چاوگی پرسین لە کوردیدا گشتی مانای تایبەتی خۆی ھەیە: پرس، پرسە و پرسیار. شێوەیەکی تریشمان ھەیە بۆ دروستکردنی چاوگ بە لکاندی پاشگری -مان-ەوە یان پرسمان (وەک سووتمان یان دوورمان) کە ئەمە بەکانەھاتووە (لە فارسیشدا تازە داتاشراوە و لە فەرھەنگی آریانپوردا بەرامبەری problem و questionە). ئەمەم پێ باشە و جوانتریشە لە پرسگرێ. کێشە مانای بە Conflict نزیکترە.--چالاک وتووێژ ٠٨:٥٢، ٢٣ی کانوونی یەکەمی ٢٠١٨ (UTC)\nوەرگیراو لە «https://ckb.wikipedia.org/w/index.php?title=وتووێژی_پۆل:پرسیارە_شی_نەکراوەکانی_ماتماتیک&oldid=598935»\nئەم پەڕەیە دواجار لە ٠٨:٥٢ی ٢٣ی کانوونی یەکەمی ٢٠١٨ نوێ کراوەتەوە.


ڕێـکخراوی HRW ده‌ڵێت حکومه‌تی که‌مبۆدیا کۆسپ ده‌خاته به‌رده‌م دادگای خه‌میر ڕوژ\nڕێکخراوی چاودێری مافه‌کانی مرۆڤ ڕه‌خنه له که‌مبۆدیا ده‌گرێت له به‌رامبه‌ر نه‌دانی موچه به‌و کارمانده خۆجێـیانه‌ی له دادگای تایبه‌ت به تاوانه‌کانی شه‌ڕێ خه‌میر ڕوژ کارده‌که‌ن.\nنزیکه‌ی 200 کارمه‌ندی کۆمبۆدی که له دادگاییه‌کی به پاڵپشتی نه‌ته‌وه یه‌کگرتووه‌کان کارده‌که‌ن، له ڕۆژی دووشه‌ممه‌وه مانیان گرتووه پاش ئه‌وه‌ی بۆ چه‌ند مانگێـکه موچه‌یان نه‌داروه‌تێ.\nڕێکخراوی چاودێری مافه‌کانی مرۆڤ ڕۆژی پێنجشه‌ممه ڕایگه‌یاند حکومه‌ت به مه‌به‌ست ئه‌و موچانه‌ی ڕاگرتووه تاوه‌کو کۆسپ بخاته به‌رده‌م دادگایی کردنی ڕێبه‌رانی پێشووی خه‌میر ڕوژ.\nلایه‌نی که‌مبودی دادگایی‌کردنه‌که که پـێویستی به نزیکه‌ی 3 ملیۆن دۆلاره، له‌وه‌تای له سـاڵی 2006 وه ده‌سـت به‌کاره‌که کراوه به ده‌ست خراپـی به‌ڕێوه‌بردن و که‌ندڵیـیه‌وه ده‌ناڵێنێت.\nژاپۆن که یه‌کێکه له پاره‌به‌خشێنه‌رانی سه‌ره‌کی دادگاییه‌که پـێشنیاری کردووه هه‌ندێک له‌و بڕه پاره‌یه‌ی که بۆ لایه‌نی نێوده‌وڵه‌تی دادگایـ‌یه‌که ته‌رخان کراوه ده‌شێت بۆ پـێدانی موچه‌ی کارمه‌ندانی خۆجێی ته‌رخان بکرێت.\nبه‌ڵام ڕێکخراوی چاودێری مافه‌کانی مرۆڤ ڕاده‌گه‌یه‌نێت به‌خشێنه‌رانی نه‌ته‌وه یه‌کگرتووه‌کان ده‌بێت هاوکارییه‌کانی داهاتوو مسۆگه‌ر بکه‌ن هه‌تا حکومه‌تی کۆمبۆدیا به‌شی خۆی بۆ خه‌رجی دادگایـیه‌که بدات.\nشایانی باسه بڕیاره له‌م دۆسێیه‌دا دادگای ڕێبه‌ره باڵاکانی ڕژێمه‌که‌ی خه‌میر ڕوژ بکرێت که به به‌رپرسیار له کوشتنی نزیکه‌ی دوو ملیۆن که‌مبۆدی له میانه‌ی چوار سـاڵی حوکمڕانیاندا له کۆتایی سـاڵانی حه‌فتاکاندا.


24 ئاب/أغسطس 2018\nمەكتەبی سیاسی حزبی شیوعی كوردستان لە بەیاننامەیەكدا وەڵامی لێدوانەكانی قونسولگەری دەوڵەتی تورکیا دەداتەوە و رایدەگەیەنێت، "ناسنامەی كەركوك بەووتەی بەرپرسی بیانی و دەستێوەردان نێودەوڵەتی و هەرێمایەتی دەستنیشان ناكرێت".\nدەقی بەیاننامەكەی حزبی شیوعی كوردستان:\nناسنامەی کەرکوک بە ووتەی بەرپرسەی بیانیی و دەستێوەردان نێودەوڵەتی و هەرێمایەتی، دەستنیشان ناکرێت\nقونسولگەری دەوڵەتی تورکیا لە مەراسیمی نوێژی جەژنی قوربان لە یەکیک لە مزگەوتەکانی شاری کەرکوک وتارێکی وروژێنەری ئاراستەی، نەک تەنها خەڵکی شاری کەرکوک، بەڵکو تەواوی کوردستان و سەرانسەری عێراق کردوە و، تیایدا دەڵێت، ئەم شوێنە جێگای بابوباپیرانمانە!\nهەڵبەتە ئەم وتارە لە کاتێکدایە کە بارگرژی و ئاڵۆزی سیاسی لە پرۆسەی سیاسی عێراق لە ئارادایە، بەتایبەتی دوای هەڵبژاردنی ئەنجومەنی نوێنەرانی عێراق و ململانێ سەبارەت بە دەرئەنجامەکانی و دابەشبوونی لاینە سیاسییە عێراقییەکان سەبارەت بە درووستبوونی پێکهاتەی گەورە و دەستێوەردانی ئێران و ئەمریکا سەبارەت بەم بابەتە، جگە لە بارگرژییەکانی نێو کەرکوک و تێکچوونی بارودۆخی ئاسایشی ئەو شارە پاش شاڵاوی حەشدی شەعبی وهێزە عێراقییەکان و هەژموونی میلشیا تایفەگەرییان لەسەر وەزعی ئەمەنی ئەم شارە.\nلێدوانی قونسولگەری تورکیا لەم هەلومەرجەدا دەستێوەردانێکی دیکەیە کە دەچێتە پاڵ دەستێوەردانەکانی دیکەی بیانی لە پرۆسەی سیاسی عێراقدا، لە کاتێکدا کە سەرجەم پیکهاتەکانی کەرکوک پێویستیان بە گوتارێک هەیە کە پشتگیری لە بەیەکەوژیانی سەرجەم نەتەوە و ئاین و ئاینزاکانی کەرکوک بکات.\nهەموو ڕاستی و بەڵگەنامە مێژوویەکان ئاماژە بە کوردستانیبوونی کەرکوک دەکەن بە جەختکردن لەسەر ئەوەی کەرکوک شاری کورد و تورکمان و عەرەبی ڕەسەن و کلدان ئاشوری سریان و ئەرمەن، شاری سوونە و شیعە و کاکەیی و سابئەی مەندائی و سەرجەم خەڵکە ڕەسەنەکی بوونە، دوور لە گۆرانکاری دیموگرافی و سیاسەتی حوکمرانە شۆڤینستەکان کە بە دریژایی مێژووی دەوڵەتی عێراق و، بەداخەوە تا ئێستاش حوکمرانانی عێراق خۆیان لە جێبەجێکردنی ماددەی 140ی دەستوری عێراق کە نزیکەی چواردە ساڵە بریاردراوە، دەدزنە و، ئەمرۆش وڵاتانی هەرێمایەتی بە کردەوە و رەفتار و ئاخافتنی جۆراجۆر دەست لە کاروباری ناوخۆیی دەوڵەتی عێراق وەردەدەن کە ئەمەش بە پێچەوانەی یاساو عورفی دیبوماسییە و ئاخافتنی قونسلگەری تورکیا شێوازیکە لەم دەستێوەردانە.\nئێمە داوا لە وەزارەتی دەرەوەی دەوڵەتی عێراق و بەرپرسانی تایبەتی ئەم دۆسێیە لە هەرێمی کوردستان دەکەین کە ناڕەزایی خۆیان بە حکومەتی تورکیا ڕابگەیەنن چونکە ئەو گوتارە پێشێلکردنێکی ڕوونی رێکەوتننامەی پەیوەندییە دیبلوماتییکانی ساڵی 1961 ـــە کە ئەرکی نێردەرە دیبلۆماتکارەکان رێکدەخات و، دەستێوەردانە لە کاروباری ناوخۆیی دەوڵەتی عێراق و ململانییە ناوخۆییەکانی.


له شه‌ڕی دوو گرووپی مافیایی له‌ناو به‌ندیخانه 24 كه‌س كوژران\nبه ڤیدیۆ.. 5 كه‌س به ته‌واوه‌تی سه‌ریان له‌لاشه‌یان جیابووه‌ته‌وه\nKurdistan24 هه‌ولێر 10:50 2021/09/29\nجیهان مافیا تاوانی كوشتن گرتووخانە\nرۆژی سێشه‌ممه، دوو گرووپی مافیایی له ناو یه‌كێك له به‌ندیخانه‌كانی وڵاتی ئیكوادۆر ده‌بێته شه‌ڕیان و به‌هۆیه‌وه 24 كه‌س كوژران و 48 به‌ندكراوی دیكه‌ش برینداربوون.\nبه گوێره‌ی میدیاكانی ئیكوادۆر، سه‌ره‌تا پشێوی له نێو به‌ندیخانه‌ی "لیتورال"ی شاری "گوایاكیل"ی پایته‌ختی هه‌رێمی "گایاس"ی ئه‌و وڵاته سه‌ریهه‌ڵداوه، به‌هۆی ئه‌وه‌ی دوو گرووپی مافیایی له‌ناو به‌ندیخانه‌كه بووه‌ته شه‌ڕیان، له‌سه‌ر ئه‌وه‌ی كێ سه‌رۆكایه‌تی ناو به‌ندیخانه‌كه بكات.\nوه‌ك باس ده‌كرێت به‌هۆی توندوتیژییه‌كان و به‌كارهێنانی چه‌قۆ و كه‌لوپه‌لی تیژ، 5 كه‌س سه‌ریان به ته‌واوه‌تی له‌لاشه‌یان جیابووه‌ته‌وه، دواتریش هێزه ئه‌منییه‌كان به هێزێكی زۆر و چه‌كه‌وه چوونه ناو به‌ندیخانه‌كه و دوای ماوه‌یه‌كی زۆر ئینجا دۆخه‌كه‌یان كۆنتڕۆڵ كرد.\nوه‌ك له‌و گرته ڤیدیۆییانه‌ی بڵاوكراونه‌ته‌وه، چه‌ند به‌ندكراوێك ده‌چنه سه‌ر بانی به‌ندیخانه‌كه و ده‌نگی ته‌قه و ته‌قینه‌وه‌ش له‌ناو به‌ندیخانه‌كه ده‌بیسترێت.\nبه‌هۆی زۆری تاوان له‌و وڵاته، ژماره‌یه‌كی یه‌كجار زۆر به‌ندكراو له به‌ندیخانه‌كان هه‌ن و ئێستا ژماره‌ی به‌ندكراوان گه‌یشتووه‌ته 39 هه‌زار كه‌س، له‌كاتێكدا ئه‌و وڵاته ده‌توانێت شوێنی 30 هه‌زار به‌ندكراو بكاته‌وه، ناوه ناوه‌ش توندوتیژی و شه‌ڕ له‌ناو به‌ندیخانه‌كان رووده‌دات و ژماره‌یه‌كی زۆریشیان ده‌كوژرێن و ده‌بنه قوربانی.\nكۆڵن پاوڵ، وه‌زیری پێشووتری ده‌ره‌وه‌ی ئه‌مه‌ریكا به كۆرۆنا كۆچی دوایی كرد\nكه‌ركووك... 5 بنكه‌ی داعش بۆردوومانكرا\nگۆڵپارێزێكی پرێمه‌رلیگ تووشی شێرپه‌نجه بووه\nبارسێلۆنا بۆ كلاسیكۆ ئه‌ستێره‌یه‌كی له‌ده‌ست دا\nپیاوێك به تۆمه‌تی كوشتنی هاوسه‌ری پێشووی دادگایی كرا\nبه نه‌شته‌رگه‌ری مۆبایل له گه‌ده‌ی پیاوێك ده‌رهێنرا\nكه‌للـه‌سه‌ری مرۆڤ داواكاری زۆری له‌سه‌ره


له لایه‌ن aras ه‌وه،  ڕێكه‌وتی ٢٠٠٦/٧/٢\nكورته‌یه‌ك له‌سه‌ر هه‌ندێ كۆمپانیای ئایتی(1)\nكۆمپانیای Apple Computer Inc\nكۆمپانیای سیسكۆ Cisco Systems, Inc\nناو و لۆگۆكه‌یان\nساڵی ١٩٧٩ دامه‌زرا له‌لایه‌ن ڕۆبێرت میتكالف Robert Metcalfe ، له شاری سانتا كلارا Santa Clara ـی سه‌ر به ناوچه‌ی كالیفۆرنیای وڵاته‌یه‌كگرتوه‌كانی ئه‌مه‌ریكا.\n3COM به‌یه‌كێك له كۆمپانیا ناوداره‌كانی بواری (ڕایه‌ڵه network) داده‌نرێت. ئه‌مڕۆكه یه‌كێكه له پێشڕه‌وانی به‌رهه‌مهێنانی كارتی ڕایه‌ڵه‌ی جۆراوجۆر LAN، WAN،\nPCcard، مۆدێم، Repeater، Router، هه‌روه‌ها ئامێره بێته‌له‌كانیش Wireless.\nناوی كۆمپانیاكه 3COM له سێ وشه‌ی ئینگلیزی Computer, Communication, Compatibility هاتووه، كه سێ پیتی یه‌كه‌می ئه‌م سێ وشه‌یه به Com\nده‌ست پێ ده‌كات، واتای كۆمپیوته‌ر، په‌یوه‌ندییه‌كان، گونجاوی ده‌گه‌یه‌نێت له زمانی كوردیدا.\nله ١/٤/١٩٧٦ دا دامه‌زراوه، له كالیفۆڕنیا.\nناوی ئه‌پڵ Apple وشه‌یه‌كی ئینگلیزییه، كه له كوردیدا به‌مانای سێو دێت.\nئه‌م كۆمپانیایه گه‌وره‌ترین خزمه‌تی كردووه له بوای كۆمپیوته‌ری كه‌سیدا، له ساڵه‌كانی ٧٠ دا زۆرترین ژماره كۆمپیوته‌ری فرۆشتوه له جیهاندا.\nله به‌رهه‌مه گرنگه‌كانی:\n١٩٧٦ Apple I\n١٩٧٧ Apple II\n(سه‌ركه‌وتووترین و گرنگترین به‌رهه‌م بوو، وه‌رچه‌رخانێكی به‌دوای خۆیدا هێنا له كۆمپیوته‌ری كه‌سیدا PC)\n١٩٨٥ Apple II\n١٩٨٩ Macintosh Portable\n١٩٩٣ ماكینتۆش له‌سه‌ر RISC\n١٩٩٥ تاكوو ١٩٩٦ گه‌وره‌ترین كێشه‌ی ئابووری و به‌ڕێوه‌بردنی هاته‌ڕێ.\n١٩٩٦ له لایه‌ن كۆمپانیای NeXT ه‌وه كڕدرا.\nله ساڵه‌كانی ١٩٧٦ تاكوو ١٩٩٨ ڕه‌نگه‌كانی په‌لكه‌زێڕینه rainbow له‌شێوه‌ی له‌ته سێوێكدا لۆگۆی كۆمپانیاكه‌بوو.\nپاش ١٩٩٨ هه‌مان شێوه مایه‌وه، به‌ڵام ڕه‌نگه‌كه‌ی بوو به زیوی.\nئه‌مڕۆكه، ٢٠٠٦، كۆمپانیای ئه‌پڵ له چه‌ندین بواری (نه‌رمه‌كاڵا software) و (ڕه‌قه‌كاڵا hardware) دا ده‌ستبه‌كاره، به‌رهه‌مه‌كانی iMac و iPod له هه‌موو بازاڕه‌كانی جیهاندا بڵاوه، هه‌روه‌ها خاوه‌نی گه‌وره‌ترین كۆگای مۆسیقا به‌ناوی iTunes كه چه‌ندین ملیۆن گۆرانی و ئاوازی له‌خۆ گرتووه. له بواری سیسته‌می كارپێكردنیشدا Mac OS X ـی هه‌یه، ئه‌میش وه‌ك به‌رهه‌مه‌كانی تری سه‌ركه‌وتووه.\nساڵی ١٩٨٤ له شاری سان فرانسیسكۆ San Francisco له كالیفۆڕنیای سه‌ر به ئه‌مه‌ریكا دامه‌زراوه، له لایه‌ن كوڕ و كچێكی خوێندكاری زانكۆی ستانفۆرد Stanford شاری\nسان جۆزێ San Jose . ئه‌م دوو خۆشه‌ویسته لیۆنارد Leonard Bosack و ساندرا Sandra Lerner, له ژوورێكی زانكۆ سه‌رقاڵی دۆزینه‌وه‌ی ڕێگه‌چاره‌یه‌ك بوون بۆ هێنانه‌دیی شێوازێكی ئاسان له ڕایه‌ڵه‌كردنی چه‌ند كۆمپیوته‌رێكدا به‌یه‌كه‌وه، سه‌ره‌نجام سیسكۆیان پێك هێنا، ساڵی ١٩٩٠ ساندرای خێزانی پێش جیابوونه‌وه‌ی له لیۆنارد به ١٧٠ ملیۆن دۆلاری ئه‌مه‌ریكی ده‌ستی له سیسكۆ هه‌ڵگرت.\nسیسكۆ ناسراوه به به‌رهه‌مهێنانی Router و Switches له بواری ڕایه‌ڵه‌كردندا. سیسكۆ توانیی له ڕێگه‌ی router ـه‌وه چاره‌سه‌ره‌كانییه‌وه له‌م بواره‌دا ڕۆڵێكی به‌رچاو بگێڕێت، به‌هۆی فراوانبوونی به‌كارهێنانی ئینته‌رنێته‌وه. سیسكۆ گه‌شه‌یه‌كی باشی كرد و چه‌ندین شیكاریی هێنایه خزمه‌ت ئاسانكردنی ڕایه‌ڵه.\nناوی سیسكۆ cisco له دوا بڕگه‌ی ناوی سان فرانسیسكۆ San Francisco وه‌رگیراوه.\nوێنه‌ی لۆگۆكه‌ش له دیمه‌نی پردی Golden Gate له‌و شاره وه‌رگیراوه، هاوكات ده‌كرێت وه‌كوو شه‌پۆلێكی ڕادیۆیی ته‌ماشای بكرێت.\nئه‌مڕۆكه له سه‌دا ٥٠ بۆ ٨٠ ـی شیكاره‌كانی ڕایه‌ڵه و په‌یوه‌ندیكردن هی سیسكۆیه، زیاتر له ٣٠ هه‌زار كارمه‌ند له ١١٥ وڵاتی جیادا كار له‌م كۆمپانیایه‌دا ده‌كه‌ن.\nسیسكۆ چه‌ندین په‌یمانگای فێركردن و پێوانه‌ییی هه‌یه، كه ساڵانه هه‌زاران ئه‌ندازیار، پسپۆڕیی تیا وه‌رده‌گرێت.


فه‌رهه‌نگی ئینگلیزی-کوردی بۆ ئه‌ندرۆید - kurdpower|کوردپاور | kurdpower|کوردپاور\nناوی پرۆگرام: Ribaz En – Ku Dic\nقەبارە: 1.18 مێگابایت\n||||| 4 بەدڵمە! |||||\nلە رێکەوەتی 05/خەرمانان/1392 ھیچ بۆچوونێک نیە! تاگەکان : ،amdroid،eng to kur،english to kurdish،kurdish dic،kurdish programs،Ribaz En – Ku Dic،ئاندرید،ئەندرۆید،بەرنامەی کوردی ئەندرۆید،فەرھەنگی ئینگلیزی بۆ بوردی،فەرھەنگی کوردی،پرۆگرامی کوردی،پشگیری نوسینی کوردی،ڕێباز دیکشنێری،


چەواشەکاری سەرۆک وەزیرانی بەریتانیا لەبارەی مووشەکبارانی سووریا - SAHAR KURDISH (Sorani)\nچەواشەکاری سەرۆک وەزیرانی بەریتانیا لەبارەی مووشەکبارانی سووریا\nApr 17, 2018 20:51 Asia/Tehran\nترێزا مێی سەرۆک وەزیرانی بەریتانیا لەپاسادانی هاوڕێتی کردنی وڵاتەکەی لەگەڵ ئەمریکا لەهێرش بۆسەر سووریا ئیدیعای کرد: چارەیەکی دیکەیان نەبوو جگە لە وەڵامدانەوە بە کەڵک وەرگرتنی چەکی شیمیایی بەشار ئەسەد لە دوما.\nبەپێی راپۆری هەواڵدەریی فارس، ترێزا مێی سەرۆک وەزیرانی بەریتانیا دوێنێ دووشەممە لەبارەی پەلاماری وڵاتەکەی هاوڕێ لەگەڵ ئەمریکاو فەڕانسە بۆسەر سووریا، لەپەرلەمانی بەریتانیا، بانگەشەی ئەوەی کرد کە ئەو هێرشە بۆ بەرەوڕووبوونەوەی هۆگریی حکومەتی بەشار ئەسەد لەمەڕکەڵک وەرگرتن لە چەکە شیمیاییەکان ئەنجامی گرت و مەبەست لەو هێرشە، گۆڕانی حکومەتی ئەسەد نەبوو.\nترێزا مێی ، بەئاماژە بەوەی کە هاوبەشیی بەریتانیا لەهێرش کردنەسەر سووریا لەبەر بەرژەوەندییە نیشتمانییەکانی وڵاتەکەی بووە، ئیدیعای کرد: هاوبەشبوون لە هێرش بۆسەر سووریا تەنیا لەسەر داوای دۆناڵد ترەمپ سەرۆک کۆماری ئەمریکا نەبووە.\nجرێمی کوربین ڕێبەری پارتی کرێکاری بەریتانیاش لە دانیشتنی پەرلەمانی ئەو وڵاتە بۆ خستنەڕووی شیکارییەکانی ترێزا مێی لەبارەی هێرش بۆسەر سووریا، کردەی سەربازی لە سووریای بەنایاسایی و بێ ئیزنی ناوخۆیی ئینگلیز و کۆمەڵگای جیهانی زانی.\nجرێمی کوربین بەڕەخنەگرتن لە داکۆکییەکانی کابینەی ترێزا مێی لە دەسدرێژکاریی عەرەبستانی سەعوودی بۆسەر یەمەن و کەڵک وەرگرتنی ڕیاز لە بۆمبە هێشووییەکان لەدژ خەڵکی بێتاوانی یەمەنیش وتی: ئایا وڵاتانی دیکە دەتوانن فڕۆکەخانەکانی سەعوودیا لەبەر ئەوەی کە ئەوان لەبۆمبی هێشوویی و فۆسفۆری سپی لە یەمەن کەڵک وەردەگرن، بۆردومان بکەن؟\nسەرۆک وەزیرانی بەریتانیا بێ وەڵامدانەوە بە پرسیاێکی ئاشکرا لەبارەی عەرەبستانی سەعوودی وتی کە ئەو پرسیارە هیچ پەیوەندییەکی نییە بەکەڵک وەرگرتن لە چەکی شیمیایی لە سووریا.\nئاگادار کردنەوەیەک لە لایەن وەزیری بەرەڤانیی سووریاوە بۆ ھێزەکانی سووریای دیموکرات


سلێمانی .. ده‌ستبه‌سه‌ر 250 ده‌مانچه‌دا ده‌گیرێت\nبه‌هۆی هه‌بوونی سپرینگی به‌هێز و پارچه‌یه‌ك ئاسن تێیدا، لیژنه هاوبه‌شه‌كان ده‌ستبه‌سه‌ر ژماره‌یه‌ك یاری ده‌مانچه‌ی منداڵدا ده‌گرن و لیژنه هاوبه‌شه‌كانیش داوا له‌دایكان و باوكان ده‌كات به وریاییه‌كی زیاتره‌وه ئاگاداری منداڵه‌كانیان بن.\nئه‌مڕۆ سێشه‌ممه 11-6-2019 له‌لایه‌ن لیژنه‌ی سێی سه‌ربه لیژنه هاوبه‌شه‌كانی قائیمقامیه‌تی سلێمانی له گه‌ڕه‌كی چوارباخ ده‌ستی به‌سه‌ر زیاتر له (250) ده‌مانچه‌ی موروی منداڵانه‌دا گرتووه كه به‌هۆی هه‌بوونی سپرینگه به‌هێزه‌كه‌یه‌وه مه‌ترسی بۆ سه‌ر منداڵ و به‌ركه‌وتنی به‌ركه‌وتنی چاو یان ئه‌ندامێكی ناسكی تر له‌له‌شی ئه‌و منداڵانه‌ی یاری پێده‌كه‌ن دروستده‌كات.\nله‌گه‌ڵ ئه‌وه‌ی له‌كاتی دروستكردنه‌كه‌یدا پارچه ئاسنیان بۆ قورسكردنی كێشی ده‌مانچه‌كه به‌كارهێناوه و به‌ساغی له ده‌سكی ده‌مانچه‌كه دانراوه، واده‌كات له‌كاتی به‌ركه‌وتنی به شوێنێكی منداڵ مه‌ترسی له شكانی له‌شییدا دروست بكات.\nبه‌فه‌رمانی قائیمقامی سلێمانی و له‌لایه‌ن لیژنیه‌ی له‌ناوبردنه‌وه ته‌واوی ئه‌و یاریانه‌ی ده‌ستی به‌سه‌ردا گیراوه له‌ناوده‌برێت و خاوه‌نه‌كه‌ی ڕووبه‌ڕووی ڕێكاری یاسایی ده‌كرێته‌وه.